http://www.thaigov.go.th

 วันนี้ (27 ธันวาคม 2559) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชบัญญัติล้มละลาย (ฉบับที่..) พ.ศ. ....

 2. เรื่อง ร่างพระราชบัญญัติปรับปรุงกระทรวง ทบวง กรม (ฉบับที่..) พ.ศ. .... (การจัดตั้ง กรมการขนส่งทางราง) และร่างพระราชบัญญัติการขนส่งทางราง พ.ศ. ....

 3. เรื่อง ร่างพระราชบัญญัติป้องกันและปราบปรามการทรมานและการกระทำให้บุคคล

 สูญหาย พ.ศ. ….

 4. เรื่อง ร่างพระราชกฤษฎีกากำหนดบริเวณที่ดินป่าขุนวัง แปลงที่หนึ่ง ป่าแม่งาวฝั่งซ้าย ป่าแม่โป่ง ป่าแม่แจ้ฟ้า ป่าแม่ต๋าและป่าแม่มาย ป่าแม่งาวฝั่งขวา ป่าแม่ยาง และ ป่าแม่อาง ป่าแม่ทรายคำ และป่าแม่เมาะ ในท้องที่ตำบลวังทอง อำเภอวังเหนือ ตำบลบ้านร้อง ตำบลปงเตา ตำบลนาแก ตำบลบ้านอ้อน ตำบลบ้านโป่ง

 ตำบลบ้านหวด อำเภองาว ตำบลทุ่งผึ้ง ตำบลปงดอน ตำบลแจ้ห่ม ตำบลเมืองมาย ตำบลบ้านสา อำเภอแจ้ห่ม ตำบลบ้านดง อำเภอแม่เมาะ และตำบลบ้านแลง ตำบลบุญนาคพัฒนา ตำบลนิคมพัฒนา ตำบลบ้านเสด็จ อำเภอเมืองลำปาง จังหวัดลำปาง ให้เป็นอุทยานแห่งชาติ พ.ศ. …. (อุทยานแห่งชาติถ้ำผาไท)

 5. เรื่อง ร่างกฎกระทรวงกำหนดให้พื้นที่อำเภอปลวกแดง อำเภอบ้านค่าย และ

 อำเภอนิคมพัฒนา จังหวัดระยอง เป็นเขตพื้นที่คุ้มครองสิ่งแวดล้อม

 6. เรื่อง ร่างประกาศกระทรวงพาณิชย์ เรื่อง กำหนดให้อาวุธและยุทโธปกรณ์ เป็นสินค้า

 ที่ต้องห้ามส่งออก ห้ามนำเข้า และห้ามนำผ่านราชอาณาจักร ไปยังบุคคล หรือ องค์กรที่เป็นภัยต่อความมั่นคงของสาธารณรัฐเยเมน พ.ศ. ....

|  |
| --- |
| **เศรษฐกิจ- สังคม** |

 7. เรื่อง ยุทธศาสตร์การพัฒนากำลังแรงงานในอุตสาหกรรมท่องเที่ยวและบริการ

 ปี พ.ศ. 2560 – 2564

 8. เรื่อง ขอขยายระยะเวลาการตรวจสอบคุณสมบัติและการโอนเงินตามมาตรการ

 เพิ่มรายได้ให้แก่ผู้มีรายได้น้อยในโครงการลงทะเบียนเพื่อสวัสดิการแห่งรัฐ

 9. เรื่อง ขอขยายระยะเวลาการให้สิทธิประโยชน์ทางภาษีเพื่อสนับสนุนกิจการเงิน

 ร่วมลงทุนและส่งเสริมผู้ประกอบการกิจการวิสาหกิจขนาดกลางและขยาดย่อม

 รายใหม่ (ร่างพระราชกฤษฎีกาออกตามความในประมวลรัษฎากร ว่าด้วย

 การยกเว้นรัษฎากร (ฉบับที่ ..) พ.ศ. ....รวม 2 ฉบับ)

|  |
| --- |
| **ต่างประเทศ** |

 10. เรื่อง การให้สัตยาบันพิธีสาร 7 ระบบศุลกากรผ่านแดน และภาคผนวกทาง เทคนิค: กฏเกณฑ์และพิธีการว่าด้วยศุลกากรผ่านแดนอาเซียน ภายใต้กรอบ

 ความตกลงอาเซียนว่าด้วยการอำนวยความสะดวกการขนส่งสินค้าผ่านแดน

 11. เรื่อง การจัดทำบันทึกความเข้าใจว่าด้วยความร่วมมือด้านการศึกษาระหว่างรัฐบาลแห่ง ราชอาณาจักรไทยและรัฐบาลเขตบริหารพิเศษฮ่องกงแห่งสาธารณรัฐประชาชนจีน

 12. เรื่อง ขอความเห็นชอบแผนพัฒนาการเดินเรือระหว่างประเทศในแม่น้ำล้านช้าง – แม่น้ำโขง ค.ศ. 2015 – 2025 และการดำเนินงานเบื้องต้นโครงการปรับปรุง

 ร่องน้ำทางเดินเรือในแม่น้ำล้านช้าง – แม่น้ำโขง

|  |
| --- |
| **แต่งตั้ง** |

 13. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงยุติธรรม)

 14. เรื่อง แต่งตั้งข้าราชการการเมือง [ตำแหน่งผู้ช่วยเลขานุการรัฐมนตรีว่าการกระทรวง เกษตรและสหกรณ์ (นายชยงการ ภมรมาศ)]

 15. เรื่อง การแต่งตั้งข้าราชการการเมือง [ตำแหน่งเลขานุการรัฐมนตรีว่าการกระทรวง ดิจิทัลเพื่อเศรษฐกิจและสังคม (นายเชาวลิต ลิ้มมณีวิจิตร)]

 16. เรื่อง การแต่งตั้งข้าราชการการเมือง [ตำแหน่งเลขานุการรัฐมนตรีว่าการ กระทรวงวิทยาศาสตร์และเทคโนโลยี (นางวารี จันทร์เนตร)]

 17. เรื่อง การแต่งตั้งข้าราชการการเมือง (กระทรวงศึกษาธิการ จำนวน 6 คน)

 18. เรื่อง รัฐบาลบอสเนียและเฮอร์เซโกวีนาเสนอขอแต่งตั้งเอกอัครราชทูตวิสามัญผู้มี อำนาจเต็มแห่งบอสเนียและเฮอร์เซโกวีนาประจำประเทศไทย (กระทรวงการ ต่างประเทศ)

 19. เรื่อง รัฐบาลสาธารณรัฐเซอร์เบียเสนอขอแต่งตั้งเอกอัครราชทูตวิสามัญผู้มีอำนาจเต็ม แห่งสาธารณรัฐเซอร์เบียประจำประเทศไทย (กระทรวงการต่างประเทศ)

 20. เรื่อง การแต่งตั้งกงสุลใหญ่สหรัฐอเมริกา ณ จังหวัดเชียงใหม่

 (กระทรวงการต่างประเทศ)

 21. เรื่อง คำสั่งสำนักนายกรัฐมนตรี จำนวน 5 เรื่อง

 1. คำสั่งสำนักนายกรัฐมนตรี ที่ 309/2559 เรื่อง มอบหมายและมอบอำนาจให้ รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติราชการแทน นายกรัฐมนตรี

 2. คำสั่งสำนักนายกรัฐมนตรีที่ 310/2559 เรื่อง มอบหมายและมอบอำนาจให้ รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติหน้าที่ ประธานกรรมการ รองประธานกรรมการ และกรรมการในคณะกรรมการ

 ต่าง ๆ ตามกฎหมาย และระเบียบสำนักนายกรัฐมนตรี

 3. คำสั่งสำนักนายกรัฐมนตรีที่ 311/2559 เรื่อง ปรับปรุงการมอบหมายและ มอบอำนาจให้รองนายกรัฐมนตรีและรัฐมนตรีประจำสำนักนายกรัฐมนตรี ปฏิบัติราชการแทนกัน

 4. คำสั่งสำนักนายกรัฐมนตรีที่ 312/2559 เรื่อง มอบหมายให้

 รองนายกรัฐมนตรีและ รัฐมนตรีประจำสำนักนายกรัฐมนตรีกำกับและ

 ติดตามการปฏิบัติราชการในภูมิภาค

 5. คำสั่งสำนักนายกรัฐมนตรี ที่ 315/2559 เรื่อง มอบหมายและมอบอำนาจให้ รองนายกรัฐมนตรีควบคุมดูแลการปฏิบัติหน้าที่ของสำนักงานสภาที่ปรึกษา เศรษฐกิจและสังคมแห่งชาติ สำนักงานสภาพัฒนาการเมืองและสำนักงาน คณะกรรมการปฏิรูปกฎหมาย

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติล้มละลาย (ฉบับที่..) พ.ศ. ....**

 คณะรัฐมนตรีมีมติอนุมัติหลักการร่างพระราชบัญญัติล้มละลาย (ฉบับที่..) พ.ศ. ....ตามที่กระทรวงยุติธรรม (ยธ.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของสำนักงาน ก.พ. และสำนักงาน ก.พ.ร. ไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป และมอบหมายให้กระทรวงยุติธรรมรับความเห็นของสำนักงาน ก.พ.ร. และสำนักงานส่งเสริมวิสาหกิจขนาดกลางและขนาดย่อมไปพิจารณาต่อไปด้วย

 **สาระสำคัญของร่างพระราชบัญญัติ**

 1. แก้ไขหลักการในกระบวนการพิจารณาเกี่ยวกับการฟื้นฟูกิจการของลูกหนี้ซึ่งบัญญัติไว้ในหมวด 3/1 เพื่อให้เป็นไปในแนวทางเดียวกับกระบวนพิจารณาเกี่ยวกับการฟื้นฟูกิจการของลูกหนี้ที่เป็นวิสาหกิจขนาดกลางและขนาดย่อม โดยกำหนดให้ลูกหนี้ที่ไม่อยู่ในสถานะที่จะชำระหนี้ได้สามารถเข้าสู่กระบวนการฟื้นฟูกิจการของลูกหนี้ได้โดยไม่ต้องรอให้ลูกหนี้อยู่ในสถานะมีหนี้สินล้นพ้นตัวเสียก่อน

 2. เพิ่มเติมบทนิยาม “เจ้าหนี้มีประกัน” ให้มีความหมายรวมถึงผู้รับหลักประกันตามที่กำหนดไว้ในพระราชบัญญัติหลักประกันทางธุรกิจ พ.ศ. 2558 ตามร่างมาตรา 3 โดยกำหนดให้ “เจ้าหนี้มีประกัน” หมายความว่า เจ้าหนี้ผู้มีสิทธิเหนือทรัพย์สินของลูกหนี้ในทางจำนอง จำนำ หรือสิทธิยึดหน่วง หรือเจ้าหนี้ผู้มีบุริมสิทธิที่บังคับได้ทำนองเดียวกับหรือเหนือกว่าผู้รับจำนองหรือผู้รับจำนำ รวมถึงเจ้าหนี้ที่กฎหมายอื่นให้ถือว่าเป็นเจ้าหนี้มีประกันในคดีล้มละลาย

 3. แก้ไขเพิ่มเติม โดยยกเลิกส่วนที่ 2 การล้มละลายเกี่ยวกับต่างประเทศในหมวด 8 บทบัญญัติเบ็ดเตล็ด แห่งพระราชบัญญัติล้มละลาย พุทธศักราช 2483 และเพิ่มเติมหมวด 9 การล้มละลายเกี่ยวกับต่างประเทศ โดยกำหนดบทนิยาม “กระบวนการพิจารณาต่างประเทศ” “กระบวนการพิจารณาหลักต่างประเทศ” “กระบวนพิจารณารองต่างประเทศ” “ผู้แทนต่างประเทศ” “ผู้จัดการทรัพย์สิน” “ศาลต่างประเทศ” และ “สถานประกอบการ” และกำหนดให้ศาลล้มละลายกลางมีอำนาจหน้าที่พิจารณาให้การรับรองกระบวนการพิจารณาต่างประเทศและให้ความร่วมมือกับศาลต่างประเทศ กำหนดหลักเกณฑ์การใช้สิทธิของเจ้าหนี้และผู้แทนต่างประเทศทางศาล กำหนดหลักการรับรองกระบวนพิจารณาต่างประเทศและการให้ความคุ้มครอง กำหนดหลักความร่วมมือกับศาลและผู้แทนต่างประเทศ

 4. แก้ไขอำนาจของเจ้าพนักงานพิทักษ์ทรัพย์ ได้แก่ ให้เจ้าพนักงานพิทักษ์ทรัพย์สามารถเข้าถึงข้อมูลเกี่ยวกับทรัพย์สินของลูกหนี้ได้ ให้คำสั่งพิทักษ์ทรัพย์มีผลกับสถาบันการเงิน หรือนิติบุคคลที่ครอบครองทรัพย์สินของลูกหนี้ รวมทั้งกำหนดอำนาจหน้าที่ของเจ้าหนี้ผู้เป็นโจทก์และเจ้าหนี้ที่ยื่นคำขอรับชำระหนี้ให้มีส่วนในการช่วยเจ้าพนักงานพิทักษ์ทรัพย์ ในการรวบรวมทรัพย์สินและความรับผิดของผู้ทำแผนในกรณีที่ผู้ทำแผนก่อให้เกิดความเสียหาย

 5. แก้ไขเพิ่มเติมให้กรมบังคับคดีจัดให้เจ้าพนักงานพิทักษ์ทรัพย์เข้ารับการฝึกอบรมก่อนเข้าปฏิบัติหน้าที่ เจ้าพนักงานพิทักษ์ทรัพย์ซึ่งผ่านการอบรมดังกล่าวให้เป็นตำแหน่งที่มีเหตุพิเศษตามกฎหมายว่าด้วยระเบียบข้าราชการพลเรือน และในการกำหนดให้ได้รับเงินเพิ่มสำหรับตำแหน่งที่มีเหตุพิเศษ ทั้งนี้ ให้เป็นไปตามระเบียบกระทรวงยุติธรรม โดยได้รับความเห็นชอบจากกระทรวงการคลัง

**2. เรื่อง ร่างพระราชบัญญัติปรับปรุงกระทรวง ทบวง กรม (ฉบับที่..) พ.ศ. .... (การจัดตั้งกรมการขนส่งทางราง) และร่างพระราชบัญญัติการขนส่งทางราง พ.ศ. ....**

 คณะรัฐมนตรีมีมติเห็นชอบ อนุมัติ และรับทราบตามที่กระทรวงคมนาคม (กค.) เสนอ ดังนี้

 1. เห็นชอบการจัดตั้งกรมการขนส่งทางราง

 2. อนุมัติหลักการร่างพระราชบัญญัติปรับปรุงกระทรวง ทบวง กรม (ฉบับที่..) พ.ศ. .... และ ร่างพระราชบัญญัติการขนส่งทางราง พ.ศ. .... รวม 2 ฉบับ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 3. รับทราบแผนในการจัดทำกฎหมายลำดับรองและกรอบระยะเวลา และแผนการขนส่งทางราง ที่เกี่ยวข้องกับการดำเนินการจัดตั้งกรมการขนส่งทางราง

 4. มอบหมายให้กระทรวงคมนาคมเร่งดำเนินการจัดตั้งบริษัทใหม่รวม 3 บริษัท โดยเร็ว

 **สาระสำคัญของร่างพระราชบัญญัติ** 2 ฉบับ มีดังนี้

 1. **ร่างพระราชบัญญัติปรับปรุงกระทรวง ทบวง กรม (ฉบับที่..) พ.ศ. ....**

เป็นการแก้ไขเพิ่มเติมพระราชบัญญัติปรับปรุงกระทรวง ทบวง กรม พ.ศ. 2545 เพื่อยกฐานะสำนักงานโครงการพัฒนาระบบราง ในสังกัดสำนักงานนโยบายและแผนการขนส่งและจราจร คค. ขึ้นเป็นกรมการขนส่งทางราง คค.

 2. **ร่างพระราชบัญญัติการขนส่งทางราง พ.ศ. ....**

 2.1 กำหนดให้มีคณะกรรมการนโยบายการขนส่งทางราง มีนายกรัฐมนตรีเป็นประธานกรรมการ โดยให้คณะกรรมการมีอำนาจหน้าที่กำหนดนโยบายด้านการขนส่งทางราง เสนอความเห็นและให้คำแนะนำต่อคณะรัฐมนตรี

 2.2 กำหนดให้มีคณะกรรมการกำกับดูแลการประกอบกิจการขนส่งทางราง มีปลัดกระทรวงคมนาคมหรือรองปลัดกระทรวงคมนาคมที่ได้รับมอบหมายเป็นประธานกรรมการ โดยให้คณะกรรมการมีอำนาจหน้าที่ออกประกาศกำหนดหลักเกณฑ์หรือเงื่อนไขใช้อำนาจดำเนินการอย่างหนึ่งอย่างใดเพื่อกำกับดูแลการประกอบกิจการขนส่งทางราง กำกับดูแล การประกอบการเดินทางรถขนส่งทางราง กำกับดูแลกิจการขนส่งทางราง รวมทั้งกำหนดโครงสร้างค่าโดยสาร ค่าระวาง ตลอดจนค่าธรรมเนียมต่าง ๆ ที่เกี่ยวข้องกับกิจการขนส่งทางราง

 2.3 กำหนดให้รัฐมนตรีโดยข้อเสนอของอธิบดีมีอำนาจออกกฎกระทรวงกำหนดมาตราฐานโครงสร้างพื้นฐานด้านการขนส่งทางราง มาตรฐานด้านรถขนส่งทางรางและด้านบุคลากร รวมทั้งกำหนดหลักเกณฑ์ วิธีการและเงื่อนไขในการกำกับดูแลความปลอดภัย การรักษาความปลอดภัย และการรักษาสิ่งแวดล้อมของการขนส่งทางรางครอบคลุมถึงการดำเนินการ

 2.4 กำหนดให้ในกรณีมีเหตุฉุกเฉินและมีความจำเป็นเพื่อประโยชน์ของสาธารณะ อธิบดีอาจเข้าควบคุมดูแลกิจการขนส่งทางรางของผู้รับอนุญาตเป็นการชั่วคราวได้ และให้สิทธิหน้าที่และอำนาจ

สั่งการของผู้รับอนุญาตตกมาเป็นของกรมการขนส่งทางรางจนกว่าเหตุจำเป็นจะหมดไป 2.5 กำหนดให้อธิบดีกำหนดเขตระบบการขนส่งทางรางเพื่อประโยชน์ในการบำรุงรักษาและการรักษาความปลอดภัยของระบบการขนส่งทางราง ตลอดจนความปลอดภัยของบุคคลที่อยู่ในระบบการขนส่งทางราง กำหนดบริเวณใกล้เคียงกับระบบการขนส่งทางรางเป็นเขตปลอดภัยระบบการขนส่งทางราง และมีอำนาจประกาศกำหนดเงื่อนไขในการก่อสร้างดัดแปลง หรือรื้อถอนอาคารหรือสิ่งปลูกสร้างอย่างอื่นที่มีผลกระทบต่อระบบการขนส่งทางราง ภายในเขตปลอดภัยระบบการขนส่งทางรางดังกล่าว

 2.6 กำหนดให้ในกรณีที่อธิบดีเห็นว่าภายในเขตปลอดภัยระบบการขนส่งทางรางมีความจำเป็นต้องประกาศกำหนดให้การกระทำใด ๆ ที่อาจทำให้เกิดอันตรายหรือเป็นอุปสรรคแก่ระบบการขนส่งทางรางเป็นการกระทำที่ต้องปฏิบัติตามหลักเกณฑ์ที่กำหนด ให้อธิบดีมีอำนาจออกประกาศกำหนดหลักเกณฑ์ได้

 2.7 กำหนดให้อธิบดีมีอำนาจแต่งตั้งผู้ตรวจการขนส่งทางราง เพื่อทำหน้าที่ตรวจสอบควบคุมการประกอบกิจการการขนส่งทางรางให้เป็นตามพระราชบัญญัตินี้ และในกรณีจำเป็นเพื่อป้องกันอันตรายหรือความเสียหายแก่ระบบการขนส่งทางรางให้ผู้ตรวจการขนส่งทางราง อธิบดีหรือผู้ซึ่งได้รับมอบหมายจากอธิบดี มีอำนาจเข้าไปในที่ดินหรือสถานที่ของบุคคลใด ๆ ในเวลาใด เพื่อตรวจ ซ่อมแซ่ม หรือแก้ไขระบบการขนส่งทาง รางหรือปฏิบัติการป้องกันอันตรายแก่ระบบการขนส่งทางรางหรือสาธาณชนได้

 2.8 กำหนดให้ผู้รับอนุญาตจะเรียกเก็บค่าโดยสาร ค่าบริการ และค่าธรรมเนียมในการใช้ทรัพย์สินและบริการต่าง ๆ เกินกว่าอัตราที่ประกาศกำหนดมิได้จัดให้มีการประกันความเสียหายที่เกิดขึ้นแก่ชีวิตและร่างกายของผู้โดยสารตามที่กำหนด และจัดให้มีสิ่งอำนวยความสะดวกแก่ผู้โดยสาร โดยเฉพาะผู้ทุพพลภาพ ผู้สูงอายุ สตรีมีครรภ์ และเด็ก ให้มีความเหมาะสมแก่การใช้บริการของการประกอบกิจการขนส่งทางราง

 2.9 กำหนดให้อธิบดีอาจมอบให้เอกชนรายใดหรือหลายรายเป็นผู้รับอนุญาตเพื่อประกอบกิจการการขนส่งทางรางได้ แต่ต้องไม่เป็นการกระทบสิทธิของผู้ประกอบกิจการขนส่งทางรางรายเดิม โดยการให้อนุญาตให้เป็นตามกฎกระทรวง

 2.10 กำหนดให้ในกรณีที่สภาพการดำเนินงานของผู้รับอนุญาตอาจก่อให้เกิดความ ไม่สะดวก หรืออันตรายแก่ผู้ใช้บริการหรือสาธารณชนให้อธิบดีมีอำนาจสั่งการให้ผู้รับอนุญาตแก้ไขได้ และในกรณีจำเป็นจะสั่งให้ระงับการดำเนินการในส่วนที่เกี่ยวข้องเป็นการชั่วคราวก็ได้จนกว่าผู้รับอนุญาตจะแก้ไขตามคำสั่งของอธิบดี ถ้าผู้รับอนุญาตไม่ปฏิบัติตามคำสั่งของอธิบดี ให้กรมการขนส่งทางรางหรือผู้ที่อธิบดีมอบหมายเข้าดำเนินการแก้ไขโดยผู้รับอนุญาตเป็นผู้เสียค่าใช้จ่ายในการดำเนินการพร้อมด้วยเงินเพิ่มในอัตราร้อยละยี่สิบห้าของจำนวนค่าใช้จ่ายดังกล่าว

 2.11 กำหนดให้อธิบดีอาจเพิกถอนอนุญาตได้ เมื่อผู้รับอนุญาตไม่ปฏิบัติตามมาตรฐานวิธีการประกอบกิจการที่ดีจนเป็นเหตุให้ประชาชนได้รับความเดือดร้อน หรือดำเนินการหรือให้บริการที่อาจเป็นเหตุให้เกิดความเสียหายแก่ประชาชนอย่างร้ายแรง

 2.12 กำหนดให้เพื่อประโยชน์ในการป้องปัดภัยพิบัติอันมีมาเป็นการฉุกเฉินและในกรณีที่มีเหตุจำเป็นเพื่อประโยชน์สาธารณะ รัฐมนตรีโดยคำแนะนำของอธิบดีมีอำนาจยกเลิกอนุญาตและอาจมอบหมาย ให้กรมการขนส่งทางรางเข้าครองครองกิจการที่ได้รับอนุญาตเป็นการชั่วคราวได้

 2.13 กำหนดบทลงโทษทางแพ่งและทางอาญาสำหรับผู้ที่ฝ่าฝืน หรือไม่ปฎิบัติตามเงื่อนไขใด ๆ ตามที่กฎหมายนี้กำหนด

**3. เรื่อง ร่างพระราชบัญญัติป้องกันและปราบปรามการทรมานและการกระทำให้บุคคลสูญหาย พ.ศ. ….**

 คณะรัฐมนตรีมีมติเห็นชอบร่างพระราชบัญญัติป้องกันและปราบปรามการทรมานและการกระทำให้บุคคลสูญหาย พ.ศ. …. ที่สำนักงานคณะกรรมการกฤษฎีกาตรวจพิจารณาแล้ว และให้ส่งคณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 **สาระสำคัญของร่างพระราชบัญญัติ**

 1. แก้ไขอำนาจหน้าที่ของคณะกรรมการป้องกันและปราบปรามการทรมานและการกระทำให้บุคคลสูญหาย

 2. แก้ไขเพิ่มเติมชื่อร่างพระราชบัญญัติ จากเดิม ร่างพระราชบัญญัติป้องกันและปราบปรามการทรมานและการบังคับบุคคลให้สูญหาย พ.ศ. …. เป็น “ร่างพระราชบัญญัติป้องกันและปราบปรามการทรมานและการกระทำให้บุคคลสูญหาย พ.ศ. ….”

 3. แก้ไขเพิ่มเติมวันใช้บังคับ เป็น “ให้ใช้บังคับเมื่อพ้นกำหนดหนึ่งร้อยยี่สิบวันนับแต่วันประกาศในราชกิจจานุเบกษาเป็นต้นไป”

4. แก้ไขเพิ่มเติมบทนิยามคำว่า “การทรมาน” “การกระทำให้บุคคลสูญหาย” “เจ้าหน้าที่ของรัฐ”

และ “คณะกรรมการ” และเพิ่มบทนิยามคำว่า “ผู้ได้รับความเสียหาย”

 5. แก้ไขเพิ่มเติมบทบัญญัติกำหนดความผิดฐานกระทำทรมาน ความผิดฐานกระทำให้บุคคลสูญหาย บทบัญญัติความรับผิดของผู้บังคับบัญชา โดยแยกส่วนของอัตราโทษไปบัญญัติไว้ในหมวด 5 บทกำหนดโทษ

 6. เพิ่มบทบัญญัติโดยขยายหลักการในเรื่องผู้เสียหายกรณีบุคคล ผู้ถูกกระทำให้สูญหาย เพื่อให้สามี ภริยา ผู้บุพการี และผู้สืบสันดานของผู้ได้รับความเสียหายสามารถเข้ามาต่อสู้คดี

 7. ตัดบทบัญญัติเรื่องการกำหนดอายุความยี่สิบปี และเรื่องห้ามนำคำให้การที่ได้จากการทรมานและการบังคับบุคคลสูญหายมาใช้เป็นหลักฐานในการดำเนินคดีออก

 8. ปรับปรุงองค์ประกอบของคณะกรรมการป้องกันและปราบปรามการทรมานและการกระทำให้บุคคลสูญหาย แก้ไขเพิ่มเติมคุณสมบัติและลักษณะต้องห้าม วาระการดำรงตำแหน่ง การแต่งตั้งและการพ้นจากกรรมการผู้ทรงคุณวุฒิ

 9. ปรับปรุงอำนาจหน้าที่ของคณะกรรมการป้องกันและปราบปรามการทรมานและการกระทำให้บุคคลสูญหาย โดยให้เป็นผู้กำหนดนโยบายและแผนงานในการป้องกันและปราบปรามการทรมาน การกระทำหรือการลงโทษที่โหดร้าย ไร้มนุษยธรรมหรือที่ย่ำยีศักดิ์ศรี และการกระทำให้บุคคลสูญหาย รวมทั้งกำหนดมาตรการฟื้นฟูและเยียวยาด้านร่างกายและจิตใจแก่ผู้ได้รับความเสียหาย ตลอดจนมาตรการเพื่อป้องกันมิให้มีการปกปิดการควบคุมตัวบุคคล

 10. เพิ่มบทบัญญัติเพื่อกำหนดให้คดีความผิดตามร่างพระราชบัญญัตินี้ เป็นคดีพิเศษตามกฎหมายว่าด้วยการสอบสวนคดีพิเศษ และหากเจ้าหน้าที่ของรัฐในกรมสอบสวนคดีพิเศษเป็นผู้ถูกกล่าวหาว่ากระทำความผิดตามร่างพระราชบัญญัตินี้ ให้พนักงานสอบสวนตามประมวลกฎหมายวิธีพิจารณาความอาญาเป็นผู้มีอำนาจสืบสวนสอบสวน และให้นำบทบัญญัติในหมวด 3 การสืบสวนและสอบสวนคดีพิเศษตามกฎหมายว่าด้วยการสอบสวนคดีพิเศษ มาใช้บังคับโดยอนุโลม

 11. แก้ไขเพิ่มเติมให้ศาลอาญาคดีทุจริตและประพฤติมิชอบเป็นศาลที่มีเขตอำนาจเหนือคดีความผิดตามพระราชบัญญัตินี้

**4. เรื่อง ร่างพระราชกฤษฎีกากำหนดบริเวณที่ดินป่าขุนวัง แปลงที่หนึ่ง ป่าแม่งาวฝั่งซ้าย ป่าแม่โป่ง ป่าแม่แจ้ฟ้า ป่าแม่ต๋าและป่าแม่มาย ป่าแม่งาวฝั่งขวา ป่าแม่ยาง และป่าแม่อาง ป่าแม่ทรายคำ และป่าแม่เมาะ ในท้องที่ตำบลวังทอง อำเภอวังเหนือ ตำบลบ้านร้อง ตำบลปงเตา ตำบลนาแก ตำบลบ้านอ้อน ตำบลบ้านโป่ง ตำบลบ้านหวด อำเภองาว ตำบลทุ่งผึ้ง ตำบลปงดอน ตำบลแจ้ห่ม ตำบลเมืองมาย ตำบลบ้านสา อำเภอแจ้ห่ม ตำบลบ้านดง อำเภอแม่เมาะ และตำบลบ้านแลง ตำบลบุญนาคพัฒนา ตำบลนิคมพัฒนา ตำบลบ้านเสด็จ อำเภอเมืองลำปาง จังหวัดลำปาง ให้เป็นอุทยานแห่งชาติ พ.ศ. …. (อุทยานแห่งชาติถ้ำผาไท)**

 คณะรัฐมนตรีมีมติเห็นชอบตามที่กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

 1. เห็นชอบร่างพระราชกฤษฎีกากำหนดบริเวณที่ดินป่าขุนวัง แปลงที่หนึ่ง ป่าแม่งาวฝั่งซ้าย ป่าแม่โป่ง ป่าแม่แจ้ฟ้า ป่าแม่ต๋าและป่าแม่มาย ป่าแม่งาวฝั่งขวา ป่าแม่ยาง และป่าแม่อาง ป่าแม่ทรายคำ และป่าแม่เมาะ ในท้องที่ตำบลวังทอง อำเภอวังเหนือ ตำบลบ้านร้อง ตำบลปงเตา ตำบลนาแก ตำบลบ้านอ้อน ตำบลบ้านโป่ง ตำบลบ้านหวด อำเภองาว ตำบลทุ่งผึ้ง ตำบลปงดอน ตำบลแจ้ห่ม ตำบลเมืองมาย ตำบลบ้านสา อำเภอแจ้ห่ม ตำบลบ้านดง อำเภอแม่เมาะ และตำบลบ้านแลง ตำบลบุญนาคพัฒนา ตำบลนิคมพัฒนา ตำบลบ้านเสด็จ อำเภอเมืองลำปาง จังหวัดลำปาง ให้เป็นอุทยานแห่งชาติ พ.ศ. …. (อุทยานแห่งชาติถ้ำผาไท) และให้ส่งสำนักงานคณะกรรมการกฤษฎีกาตรวจพิจารณาอีกครั้งหนึ่ง แล้วดำเนินการต่อไปได้

 2. ให้ ทส. ดำเนินการออกกฎกระทรวงเพิกถอนป่าสงวนแห่งชาติในส่วนที่ทับซ้อนกับพื้นที่อุทยานแห่งชาติตามร่างพระราชกฤษฎีกาฉบับนี้ตามความเห็นของสำนักงานคณะกรรมการกฤษฎีกา โดยให้ประกาศใช้บังคับเป็นกฎหมาย พร้อมกับร่างพระราชกฤษฎีกาในเรื่องนี้

 **สาระสำคัญของร่างพระราชกฤษฎีกา**

 กำหนดบริเวณที่ดินป่าขุนวัง แปลงที่หนึ่ง ป่าแม่งาวฝั่งซ้าย ป่าแม่โป่ง ป่าแม่แจ้ฟ้า ป่าแม่ต๋าและป่าแม่มาย ป่าแม่งาวฝั่งขวา ป่าแม่ยาง และป่าแม่อาง ป่าแม่ทรายคำ และป่าแม่เมาะ ในท้องที่ตำบลวังทอง อำเภอวังเหนือ ตำบลบ้านร้อง ตำบลปงเตา ตำบลนาแก ตำบลบ้านอ้อน ตำบลบ้านโป่ง ตำบลบ้านหวด อำเภองาว ตำบลทุ่งผึ้ง ตำบลปงดอน ตำบลแจ้ห่ม ตำบลเมืองมาย ตำบลบ้านสา อำเภอแจ้ห่ม ตำบลบ้านดง อำเภอแม่เมาะ และตำบลบ้านแลง ตำบลบุญนาคพัฒนา ตำบลนิคมพัฒนา ตำบลบ้านเสด็จ อำเภอเมืองลำปาง จังหวัดลำปาง ตามแนวเขตแผนที่ท้ายพระราชกฤษฎีกานี้ ให้เป็นอุทยานแห่งชาติ

**5. เรื่อง ร่างกฎกระทรวงกำหนดให้พื้นที่อำเภอปลวกแดง อำเภอบ้านค่าย และอำเภอนิคมพัฒนา จังหวัดระยอง เป็นเขตพื้นที่คุ้มครองสิ่งแวดล้อม**

 คณะรัฐมนตรีมีมติอนุมัติหลักการร่างกฎกระทรวงกำหนดให้พื้นที่อำเภอปลวกแดง อำเภอนิคมพัฒนา จังหวัดระยอง เป็นเขตพื้นที่คุ้มครองสิ่งแวดล้อม ตามที่กระทรวงทรัพยากรธรรมชาติและสิ่งแวดล้อม (ทส.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

  **สาระสำคัญของร่างกฎกระทรวง**

1. กำหนดนิยามคำว่า “พื้นที่อ่างเก็บน้ำ” “พื้นที่ลำน้ำสายหลัก” “พื้นที่ลำน้ำใต้อ่างเก็บน้ำ” “พื้นที่ลุ่มน้ำชั้นที่ 1 และชั้นที่ 2” “การจัดสรรที่ดินเพื่อประกอบอุตสาหกรรม” “เขตนิคมอุตสาหกรรม” และ “เขตประกอบการอุตสาหกรรม”

 2. กำหนดเขตพื้นที่คุ้มครองสิ่งแวดล้อม และจำแนกขอบเขตพื้นที่เป็นบริเวณย่อย เพื่อเป็นฐานในการกำหนดมาตรการคุ้มครองสิ่งแวดล้อม

 3. กำหนดมาตรการห้ามการกระทำหรือกิจกรรมใด ๆ ที่อาจเป็นอันตรายหรือก่อให้เกิดผลกระทบเป็นการเปลี่ยนแปลงระบบนิเวศน์ของพื้นที่จากลักษณะตามธรรมชาติและควบคุมการใช้ประโยชน์ที่ดินเพื่อรักษาสภาพธรรมชาติมิให้กระทบกระเทือนต่อระบบนิเวศน์ตามธรรมชาติ เช่น โรงเพาะฟักลูกกุ้ง ใช้พื้นที่เป็นที่ทิ้งกากอุตสาหกรรม หรือกำจัดมูลฝอยรวม เป็นต้น

 4. กำหนดให้เจ้าของอาคารหรือโครงการเก็บสถิติและข้อมูลแสดงผลการทำงานของระบบบำบัดน้ำเสีย และจัดทำรายงานสรุปผลการทำงานของระบบบำบัดน้ำเสียตามมาตรา 80 แห่งพระราชบัญญัติส่งเสริมและรักษาคุณภาพสิ่งแวดล้อม พ.ศ. 2535 และข้อมูลวัตถุอันตราย เสนอต่อสำนักงานทรัพยากรธรรมชาติและสิ่งแวดล้อมจังหวัดระยองทุกเดือน

 5. กำหนดให้จัดทำรายงานการวิเคราะห์ผลกระทบสิ่งแวดล้อม (EIA) หรือรายงานการวิเคราะห์ผลกระทบสิ่งแวดล้อมและสุขภาพ (EHIA) ตามหลักเกณฑ์ วิธีการ และระเบียบปฏิบัติที่กำหนดไว้ตามมาตรา 46 แห่งพระราชบัญญัติส่งเสริมและรักษาคุณภาพสิ่งแวดล้อมแห่งชาติ พ.ศ. 2535

 6. กำหนดให้มีคณะกรรมการกำกับดูแลและติดตามผลการคุ้มครองสิ่งแวดล้อมในพื้นที่ โดยมีผู้ว่าราชการจังหวัดระยอง เป็นประธานกรรมการ และผู้อำนวยการสำนักงานทรัพยากรธรรมชาติและสิ่งแวดล้อมจังหวัดระยอง เป็นกรรมการและเลขานุการ ให้มีอำนาจหน้าที่พิจารณาจัดทำแผนฟื้นฟู รวมทั้งดูแล ติดตาม ตรวจสอบ การบังคับใช้มาตราคุ้มครองสิ่งแวดล้อม โดยให้รายงานต่อคณะกรรมการสิ่งแวดล้อมแห่งชาติอย่างน้อยปีละหนึ่งครั้ง

**6. เรื่อง ร่างประกาศกระทรวงพาณิชย์ เรื่อง กำหนดให้อาวุธและยุทโธปกรณ์ เป็นสินค้าที่ต้องห้ามส่งออก ห้ามนำเข้า และห้ามนำผ่านราชอาณาจักร ไปยังบุคคล หรือองค์กรที่เป็นภัยต่อความมั่นคงของสาธารณรัฐเยเมน พ.ศ. ....**

คณะรัฐมนตรีมีมติอนุมัติในหลักการร่างประกาศกระทรวงพาณิชย์ เรื่อง กำหนดให้อาวุธและยุทโธปกรณ์ เป็นสินค้าที่ต้องห้ามส่งออก ห้ามนำเข้า และห้ามนำผ่านราชอาณาจักร ไปยังบุคคล หรือองค์กรที่เป็นภัยต่อความมั่นคงของสาธารณรัฐเยเมน พ.ศ. .... ตามที่กระทรวงพาณิชย์ (พณ.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา แล้วดำเนินการต่อไปได้

  **สาระสำคัญของร่างประกาศ**

 1. กำหนดนิยามคำว่า “อาวุธและยุทโธปกรณ์” และ “คณะกรรมการ”

 2. ให้อาวุธและยุทโธปกรณ์เป็นสินค้าที่ต้องห้ามส่งออก ห้ามนำเข้า และห้ามนำผ่านราชอาณาจักร ไปยังบุคคล หรือองค์กรที่เป็นภัยต่อความมั่นคงของสาธารณรัฐเยเมนตามรายชื่อที่คณะกรรมการที่ตั้งขึ้นตามข้อมติคณะมนตรีความมั่นคงแห่งสหประชาชาติกำหนดและในกรณีที่คณะกรรมการกำหนด เพิ่มเติม หรือเปลี่ยนแปลงรายชื่อดังกล่าว ให้อธิบดีกรมการค้าต่างประเทศประกาศรายชื่อดังกล่าวให้ทราบเป็นการทั่วไป

|  |
| --- |
| **เศรษฐกิจ- สังคม** |

**7. เรื่อง ยุทธศาสตร์การพัฒนากำลังแรงงานในอุตสาหกรรมท่องเที่ยวและบริการ ปี พ.ศ. 2560 – 2564**

 คณะรัฐมนตรีมีมติรับทราบยุทธศาสตร์การพัฒนากำลังแรงงานในอุตสาหกรรมท่องเที่ยวและบริการ ปี พ.ศ. 2560 – 2564 ตามที่กระทรวงแรงงาน (รง.) เสนอ และมอบหมายหน่วยงาน ต่าง ๆ ดำเนินการในส่วน

ที่เกี่ยวข้องต่อไป

 **สาระสำคัญของยุทธศาสตร์ฯ** มีเป้าประสงค์ ดังนี้

 1. เพื่อสนับสนุนการผลิตและพัฒนากำลังแรงงานในอุตสาหกรรมท่องเที่ยวและบริการให้มีคุณภาพมีทักษะมาตราฐานสากลทัดเทียมกับประเทศชั้นนำในภูมิภาค รวมถึงการสร้างความเข้มแข็งให้กับกำลังแรงงาน

 2. เพื่อบูรณาการร่วมกับหน่วยงานที่เกี่ยวข้องในการยกระดับมาตรฐานวิชาชีพ/มาตรฐานฝีมือแรงงาน ยกระดับสมรรถระแรงงานไทยเพื่อความเข้าใจร่วมกัน

 3. เพื่อสร้างความตระหนักและผลักดันให้ทุกภาคส่วนได้รับทราบประโยชน์การเคลื่อนย้ายกำลังแรงงานในอุตสาหกรรมท่องเที่ยวและบริการ

 ทั้งนี้ ยุทธศาสตร์การพัฒนากำลังแรงงานฯ ประกอบด้วย 4 ยุทธศาสตร์ คือ **ยุทธศาสตร์ที่ 1** ส่งเสริมและพัฒนากำลังแรงงานในอุตสาหกรรมท่องเที่ยวและบริการให้มีสมรรถนะในระดับมาตราฐานสากล **ยุทธศาสตร์ที่ 2** พัฒนาเครือข่าย เพื่อบูรณาการ การพัฒนากำลังแรงงานในอุตสาหกรรมท่องเที่ยวและบริการ **ยุทธศาสตร์ที่ 3** พัฒนามาตรฐานวิชาชีพมาตรฐานฝีมือแรงงานและมาตรฐานสมรรถนะและ**ยุทธศาสตร์ที่ 4** สร้างความรู้และความตระหนักแก่กลุ่มผู้มีส่วนได้ส่วนเสียต่อการเคลื่อนย้ายกำลังแรงงานในอุตสาหกรรมท่องเที่ยวและบริการ

**8. เรื่อง ขอขยายระยะเวลาการตรวจสอบคุณสมบัติและการโอนเงินตามมาตรการเพิ่มรายได้ให้แก่ผู้มีรายได้น้อยในโครงการลงทะเบียนเพื่อสวัสดิการแห่งรัฐ**

คณะรัฐมนตรีมีมติเห็นชอบตามที่ กระทรวงการคลัง (กค.) เสนอ ดังนี้

 1. ให้ขยายระยะเวลาการโอนเงินสำหรับมาตรการเพิ่มรายได้ให้แก่ผู้มีรายได้น้อยที่ไม่ใช่เกษตรกรในโครงการลงทะเบียนเพื่อสวัสดิการแห่งรัฐ **จากเดิม** สิ้นสุดวันที่ 30 ธันวาคม 2559 **เป็น** วันที่ 31 มกราคม 2560 และกำหนดระยะเวลาในการโอนเงินสำหรับมาตรการเพิ่มรายได้ให้แก่เกษตรกรผู้มีรายได้น้อยที่ได้ร่วมโครงการลงทะเบียนเพื่อสวัสดิการแห่งรัฐ โดยให้แล้วเสร็จภายในวันที่ 31 มกราคม 2560

 2. ให้กระทรวงการคลัง และหน่วยงานที่เกี่ยวข้องตรวจสอบคุณสมบัติของผู้มีรายได้น้อยทั้งที่เป็นเกษตรกรและไม่ใช่เกษตรกรที่เข้าร่วมโครงการฯ ให้แล้วเสร็จภายในวันที่ 16 มกราคม 2560

 3. ให้กระทรวงการคลังและหน่วยงานที่เกี่ยวข้องดำเนินมาตรการฯ ดังกล่าวด้วยความโปร่งใส สามารถตรวจสอบได้ และเป็นไปตามกฎหมาย ระเบียบ และมติคณะรัฐมนตรีที่เกี่ยวข้องอย่างเคร่งครัดด้วย

 4. ให้กระทรวงการคลังได้รับการยกเว้นการปฏิบัติตามมติคณะรัฐมนตรีเมื่อวันที่ 24 พฤศจิกายน 2558 (เรื่อง การเสนอเรื่องเร่งด่วนต่อคณะรัฐมนตรี) ในการเสนอเรื่องนี้

**9. เรื่อง ขอขยายระยะเวลาการให้สิทธิประโยชน์ทางภาษีเพื่อสนับสนุนกิจการเงินร่วมลงทุนและส่งเสริมผู้ประกอบการกิจการวิสาหกิจขนาดกลางและขยาดย่อมรายใหม่ (ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. ....รวม 2 ฉบับ)**

 คณะรัฐมนตรีมีมติเห็นชอบและอนุมัติตามที่กระทรวงการคลัง (กค.) เสนอ ดังนี้

 1. เห็นชอบการขยายระยะเวลาการจดแจ้งการเป็นกิจการเงินร่วมลงทุนและทรัสต์เพื่อกิจการเงินร่วมลงทุนต่อสำนักงานคณะกรรมการกำกับหลักทรัพย์และตลาดหลักทรัพย์ (สำนักงาน ก.ล.ต.) เพื่อได้รับสิทธิยกเว้นภาษีเงินได้เพื่อสนับสนุนกิจการเงินร่วมลงทุนตามพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 597) พ.ศ. 2559 ซึ่งจะสิ้นสุดในวันที่ 31 ธันวาคม 2559 ออกไปอีกเป็นระยะเวลา 2 ปี โดยให้มีผลบังคับใช้ตั้งแต่วันที่ 1 มกราคม 2560 จนถึงวันที่ 31 ธันวาคม 2561

 2. เห็นชอบการขยายระยะเวลาการจดทะเบียนจัดตั้งบริษัทหรือห้างหุ้นส่วนนิติบุคคลเพื่อให้ได้รับสิทธิประโยชน์ยกเว้นภาษีเงินได้เพื่อส่งเสริมผู้ประกอบการวิสาหกิจขนาดกลางและขนาดย่อยรายใหม่ตามพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 602) พ.ศ. 2559 ซึ่งจะสิ้นสุดในวันที่ 31 ธันวาคม 2559 ออกไปอีกเป็นระยะเวลา 1 ปี โดยให้มีผลบังคับใช้ตั้งแต่วันที่ 1 มกราคม 2560 จนถึงวันที่ 31 ธันวาคม 2560

 3. อนุมัติหลักการ

 3.1 ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (การขยายระยะเวลามาตรการภาษีเพื่อสนับสนุนกิจการเงินร่วมลงทุน)

 3.2 ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (การขยายระยะเวลามาตรการภาษีเพื่อส่งเสริมผู้ประกอบการวิสาหกิจขนาดกลางและขนาดย่อมรายใหม่)

**สาระสำคัญของร่างพระราชกฤษฎีกา** ทั้ง 2 ฉบับมี ดังนี้

1. **ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (การขยายระยะเวลามาตรการภาษีเพื่อสนับสนุนกิจการเงินร่วมลงทุน)** กำหนดให้มีการยกเว้นภาษีเงินได้นิติบุคคลเป็นระยะเวลา 10 รอบระยะเวลาบัญชี ซึ่งบริษัทหรือห้างหุ้นส่วนนิติบุคคลที่ได้รับสิทธิประโยชน์ดังกล่าวต้องเข้าเงื่อนไข ดังต่อไปนี้

 1) กำหนดให้บริษัทที่จะได้รับสิทธิประโยชน์นี้ ต้องเป็นบริษัทที่ตั้งขึ้นตามกฎหมายไทยซึ่งประกอบกิจการที่รัฐต้องการสนับสนุน หรือประกอบกิจการที่รัฐต้องการสนับสนุนและประกอบกิจการอื่นด้วย และจดแจ้งการเป็นกิจการร่วมลงทุนต่อสำนักงาน ก.ล.ต. **ภายในวันที่ 1 มกราคม 2560 ถึงวันที่ 31 ธันวาคม 2561** ทั้งนี้ ตามหลักเกณฑ์ที่สำนักงาน ก.ล.ต. ประกาศกำหนด

 2) กำหนดกิจการที่ประกอบธุรกิจอุตสาหกรรมที่รัฐต้องการสนับสนุน รวม 10 ประเภท และกิจการดังกล่าวต้องใช้เทคโนโลยีตามหลักเกณฑ์ที่ สวทช. ประกาศกำหนด เป็นฐานในการออกแบบและพัฒนาเพื่อใช้ในกระบวนการผลิตหรือให้บริการ และได้รับการรับรองจาก สวทช.

 3) กำหนดให้ทรัสต์ที่จะได้รับสิทธิประโยชน์นี้ ต้องเป็นทรัสต์ที่ก่อตั้งขึ้นเพื่อประกอบกิจการเงินร่วมลงทุนตามกฎหมายว่าด้วยทรัสต์เพื่อธุรกรรมในตลาดทุนภายในวันที่ **1 มกราคม 2560 ถึงวันที่ 31 ธันวาคม 2561**

4) กำหนดให้หลักเกณฑ์การได้รับยกเว้นภาษีเงินได้ และคุณสมบัติของบริษัทซึ่งประกอบกิจการร่วมลงทุน ทรัสต์เพื่อกิจการร่วมลงทุน รวมทั้งหลักเกณฑ์การยกเว้นภาษีเงินได้สำหรับบุคคลธรรมดาและ

นิติบุคคลที่มีเงินได้อันเนื่องมาจากการลงทุนในบริษัทซึ่งประกอบกิจการร่วมลงทุนหรือทรัสต์เพื่อกิจการร่วมลงทุน

2. **ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (การขยายระยะเวลามาตรการภาษีเพื่อส่งเสริมผู้ประกอบการวิสาหกิจขนาดกลางและขนาดย่อมรายใหม่)** กำหนดให้มีการยกเว้นภาษีเงินได้ นิติบุคคลเป็นระยะเวลา 5 รอบระยะเวลาบัญชีซึ่งบริษัทหรือห้างหุ้นส่วนนิติบุคคลที่ได้รับสิทธิประโยชน์ดังกล่าวต้องเข้าเงื่อนไข ดังต่อไปนี้

 1) เป็นบริษัทหรือห้างหุ้นส่วนนิติบุคคลที่จดทะเบียนจัดตั้งตั้งแต่**วันที่ 1 มกราคม 2560 ถึงวันที่ 31 ธันวาคม 2560** โดยมีทุนจดทะเบียนชำระแล้วในวันสุดท้ายของรอบระยะเวลาบัญชีไม่เกิน 5 ล้านบาท และมีรายได้จากการขายสินค้าและการให้บริการในรอบระยะเวลาบัญชีไม่เกินสามสิบล้านบาท

 2) ประกอบธุรกิจในอุตสาหกรรมเป้าหมายหลักที่มีศักยภาพขับเคลื่อนเศรษฐกิจ (New Engine of Growth) โดยอาศัยการใช้เทคโนโลยีเป็นฐานในการออกแบบและพัฒนาเพื่อใช้ในกระบวนการผลิตหรือให้บริการอย่างเป็นระบบ ก่อให้เกิดมูลค่าเพิ่มของสินค้า และบริการ ประกอบด้วยกลุ่มอุตสาหกรรมเป้าหมาย ได้แก่ กลุ่มอุตสาหกรรมเทคโนโลยีและนวัตกรรม กลุ่มอุตสาหกรรมเกษตรแปรรูป และกลุ่มอุตสาหกรรมวิจัยพัฒนา

โดยบริษัทหรือห้างหุ้นส่วนนิติบุคคลในกลุ่มอุตสาหกรรมเป้าหมายต้องขึ้นทะเบียนและผ่านการรับรองจากสำนักงานส่งเสริมวิสาหกิจขนาดกลางและขนาดย่อม

 3) รายรับที่ได้จากการประกอบกิจการในช่วงระยะเวลาที่ใช้สิทธิประโยชน์ทางภาษี ต้องเป็นรายรับเฉพาะ หรือ เกี่ยวเนื่องกับสินค้าและบริการที่เกิดจากกลุ่มอุตสาหกรรมเป้าหมายรวมกันไม่น้อยกว่าร้อยละ 80 ของรายรับที่ได้จากการประกอบกิจการทั้งหมด ในแต่ละรอบระยะเวลาบัญชี

 4) บริษัทหรือห้างหุ้นส่วนนิติบุคคลที่ได้สิทธิยกเว้นภาษีอากร ดังกล่าวจะต้องไม่ใช้สิทธิการยกเว้นภาษีเงินได้นิติบุคคลตามกฎหมายว่าด้วยการส่งเสริมการลงทุน ไม่ว่าทั้งหมดหรือบางส่วนในกรณีบริษัทหรือห้างหุ้นส่วนนิติบุคคลขาดคุณสมบัติข้อหนึ่งข้อใด ในรอบระยะเวลาบัญชีใด ให้การได้รับสิทธิยกเว้นภาษีเงินได้เป็นอันระงับเฉพาะในรอบระยะเวลาบัญชีนั้น

|  |
| --- |
| **ต่างประเทศ** |

**10. เรื่อง การให้สัตยาบันพิธีสาร 7 ระบบศุลกากรผ่านแดน และภาคผนวกทางเทคนิค: กฏเกณฑ์และพิธีการ**

**ว่าด้วยศุลกากรผ่านแดนอาเซียน ภายใต้กรอบความตกลงอาเซียนว่าด้วยการอำนวยความสะดวกการขนส่งสินค้าผ่านแดน**

          คณะรัฐมนตรีมีมติเห็นชอบตามที่กระทรวงการคลัง (กค.) เสนอ ดังนี้

          1. เห็นชอบการให้สัตยาบันพิธีสาร 7 ระบบศุลกากรผ่านแดน และภาคผนวกทางเทคนิค: กฏเกณฑ์และพิธีการ ว่าด้วยศุลกากรผ่านแดนอาเซียนภายใต้กรอบความตกลงอาเซียนว่าด้วยการอำนวยความสะดวกการขนส่งสินค้าผ่านแดน และร่างเอกสาร (Statement) ว่าด้วยเรื่องคุณสมบัติของผู้ค้ำประกันผ่านแดน และส่งให้พิธีสารและร่างเอกสาร (Statement) ดังกล่าวให้คณะกรรมการประสานงานสภานิติบัญญัติแห่งชาติพิจารณา ก่อนเสนอ

สภานิติบัญญัติแห่งชาติต่อไป

          2. มอบหมายให้กระทรวงการต่างประเทศจัดทำสัตยาบันสารและดำเนินการส่งมอบแก่เลขาธิการอาเซียนต่อไป หลังจากสภานิติบัญญัติแห่งชาติให้ความเห็นชอบพิธีสารและร่างเอกสาร (Statement) ในเรื่องนี้แล้ว

          3. ให้กระทรวงการคลังรับความเห็นของกระทรวงพาณิชย์และกระทรวงทรัพยากรธรรมชาติและสิ่งแวดล้อมไปพิจารณาดำเนินการต่อไปด้วย

           **สาระสำคัญของร่างพิธีสาร ภาคผนวก และร่างเอกสาร**

           **1. ร่างพิธีสาร 7 ระบบศุลกากรผ่านแดน** กำหนดให้ผู้ประกอบการผ่านแดนของประเทศสมาชิกอาเซียนทุกประเทศวางหลักประกัน (Guarantee) ครั้งเดียว โดยถือว่าหลักประกันดังกล่าวมีความสมบูรณ์ในทุกประเทศและครอบคลุมถึงสินค้าตลอดเส้นทางการขนส่งผ่านแดน และการกำหนดให้ใช้แบบสำแดงหรือเอกสารการสำแดงทางศุลกากรที่เหมือนกันทั่วทั้งภูมิภาคในการขนส่งผ่านแดน (Single Regional Customs Declaration/Document for transit)

           **2. ภาคผนวกทางเทคนิค: กฎเกณฑ์และพิธีการว่าด้วยศุลกากรผ่านแดนอาเซียน** กำหนดหลักเกณฑ์เกี่ยวกับการประทับดวงตราในสินค้าผ่านแดน ยานพาหนะที่ใช้ในการขนส่งและการยกเว้นการประทับดวงตรา กำหนดหลักเกณฑ์การใช้เทคโนโลยีสารสนเทศเกี่ยวกับการใช้วิธีการแลกเปลี่ยนข้อมูลทางอิเล็กทรอนิกส์ เพื่อการอำนวยความสะดวกสำหรับสินค้าผ่านแดนและการใช้ข้อความอิเล็กทรอนิกส์มาตรฐานเพื่อการควบคุมการขนส่งผ่านแดน และกำหนดหลักเกณฑ์และเงื่อนไขเกี่ยวกับการจัดหาหลักประกันการชำระหนี้ที่เกิดจากสินค้าที่ขนส่งภายใต้พิธีการศุลกากรผ่านแดนอาเซียน การวางเงินประกัน ความรับผิดชอบของผู้ค้ำประกัน ตลอดจนการยกเลิกและการเพิกถอนการวาง

           **3. ร่างเอกสาร (Statement)** กำหนดให้ประเทศไทยจะยอมรับเฉพาะนิติบุคคลที่จะเป็น ผู้ค้ำประกันการผ่านแดนภายใต้พิธีสาร 7 แห่งกรอบความตกลงอาเซียนว่าด้วยการอำนวยความสะดวกในการขนส่งสินค้าผ่านแดนเท่านั้น

**11. เรื่อง การจัดทำบันทึกความเข้าใจว่าด้วยความร่วมมือด้านการศึกษาระหว่างรัฐบาลแห่งราชอาณาจักรไทยและรัฐบาลเขตบริหารพิเศษฮ่องกงแห่งสาธารณรัฐประชาชนจีน**

          คณะรัฐมนตรีมีมติอนุมัติตามที่กระทรวงศึกษาธิการ (ศธ.) เสนอ ดังนี้

          1. อนุมัติการจัดทำและลงนามบันทึกความเข้าใจว่าด้วยความร่วมมือด้านการศึกษาระหว่างรัฐบาลแห่งราชอาณาจักรไทยและรัฐบาลเขตบริหารพิเศษฮ่องกงแห่งสาธารณรัฐประชาชนจีน ทั้งนี้ หากก่อนลงนามมีความจำเป็นต้องปรับปรุงแก้ไขบันทึกความเข้าใจดังกล่าวในส่วนที่มิใช่สาระสำคัญ ให้ ศธ.หารือกับกรมสนธิสัญญาและกฎหมายกระทรวงการต่างประเทศ (กต.) เพื่อพิจารณาดำเนินการในเรื่องนั้น ๆ โดยไม่ต้องนำเสนอคณะรัฐมนตรีพิจารณาอีกครั้ง

          2. อนุมัติให้รัฐมนตรีว่าการกระทรวงศึกษาธิการเป็นผู้ลงนามในบันทึกความเข้าใจว่าด้วยความร่วมมือด้านการศึกษาระหว่างรัฐบาลแห่งราชอาณาจักรไทยและรัฐบาลเขตบริหารพิเศษฮ่องกงแห่งสาธารณรัฐประชาชนจีน

           **สาระสำคัญของบันทึกความเข้าใจว่าด้วยความร่วมมือด้านการศึกษาระหว่างรัฐบาลแห่งราชอาณาจักรไทยและรัฐบาลเขตบริหารพิเศษฮ่องกงแห่งสาธารณรัฐประชาชนจีน**เป็นการส่งเสริมความร่วมมือด้านการศึกษาระหว่างกระทรวงศึกษาธิการไทยและฮ่องกง ครอบคลุมการให้ทุนการศึกษา การแลกเปลี่ยนองค์ความรู้และประสบการณ์ด้านการศึกษา การแลกเปลี่ยนนักวิชาการ ครู ผู้เชี่ยวชาญ นักศึกษา และบุคลากรทางการศึกษา โดยเฉพาะในด้านวิทยาศาสตร์ คณิตศาสตร์ และเทคโนโลยี รวมถึงการสร้างเสริมขอบข่ายความร่วมมือที่เป็นประโยชน์ทั้งในภาคส่วนของการศึกษาขั้นพื้นฐาน การอุดมศึกษา การอาชีวศึกษา และการศึกษาในด้านวิชาชีพ โดยบันทึกความเข้าใจมีผลบังคับใช้ 5  ปี นับจากวันที่ลงนาม และมีผลบังคับใช้ต่อเนื่องออกไปโดยอัตโนมัติในระยะเวลาที่เท่ากัน เว้นแต่ฝ่ายใดฝ่ายหนึ่งจะแจ้งวัตถุประสงค์ในการยกเลิกบันทึกความเข้าใจให้อีกฝ่ายทราบเป็นลายลักษณ์อักษรล่วงหน้าอย่างน้อย 60 วัน ผ่านช่องทางที่เป็นทางการ

**12. เรื่อง ขอความเห็นชอบแผนพัฒนาการเดินเรือระหว่างประเทศในแม่น้ำล้านช้าง – แม่น้ำโขง ค.ศ. 2015 – 2025 และการดำเนินงานเบื้องต้นโครงการปรับปรุงร่องน้ำทางเดินเรือในแม่น้ำล้านช้าง – แม่น้ำโขง**

 คณะรัฐมนตรีมีมติเห็นชอบตามที่กระทรวงคมนาคม (คค.) เสนอ ดังนี้

1. เห็นชอบในหลักการแผนพัฒนาการเดินเรือระหว่างประเทศในแม่น้ำล้านช้าง – แม่น้ำโขง

ค.ศ. 2015 – 2025 เพื่อใช้เป็นกรอบแนวทางในการพัฒนาการขนส่งทางน้ำระหว่างประเทศในแม่น้ำล้านช้าง – แม่น้ำโขง ให้เกิดความสะดวก ความปลอดภัย และเป็นไปตามข้อตกลงระหว่างประเทศสมาชิก

1. เห็นชอบในหลักการดำเนินงานเบื้องต้นโครงการปรับปรุงร่องน้ำทางเดินเรือในแม่น้ำ

ล้านช้าง – แม่น้ำโขง (งานศึกษา สำรวจ ออกแบบ) และเห็นชอบให้เจ้าหน้าที่ฝ่ายไทยเข้าร่วมโครงการดังกล่าว

1. เห็นชอบในหลักการให้กรมเจ้าท่า คค. เป็นหน่วยงานปฏิบัติและประสานงานหลักใน

การดำเนินการตามแผนพัฒนาการเดินเรือระหว่างประเทศ ค.ศ. 2015 – 2025 และการดำเนินงานเบื้องต้นโครงการปรับปรุงร่องน้ำทางเดินเรือในแม่น้ำล้านช้าง – แม่น้ำโขง

ทั้งนี้ ให้กระทรวงคมนาคม (กรมเจ้าท่า) รับความเห็นของกระทรวงทรัพยากรธรรมชาติและ

สิ่งแวดล้อม กระทรวงพาณิชย์ สำนักงานสภาความมั่นคงแห่งชาติ สำนักงานคณะกรรมการพัฒนาการเศรษฐกิจและสังคมแห่งชาติ และกรมแผนที่ทหารไปพิจารณาประกอบการดำเนินการด้วย โดยเฉพาะในประเด็นการกำกับงานศึกษา สำรวจ ออกแบบโครงการฯ ไม่ให้ส่งผลกระทบทางกายภาพต่อแม่น้ำในส่วนที่เป็นเส้นเขตแดนระหว่างประเทศสมาชิกและการดำเนินการมิให้ฝ่ายไทยเสียท่าทีในการเจรจาทางเทคนิคเพื่อสำรวจและจัดทำหลักเขตแดนในแม่น้ำโขงภายใต้กรอบของคณะกรรมาธิการเขตแดนร่วม (JBC) ไทย – ลาว ในอนาคตต่อไป

1. ให้กระทรวงคมนาคม (กรมเจ้าท่า) รายงานผลการศึกษาดังกล่าวเสนอคณะรัฐมนตรีทราบ

ต่อไป ทั้งนี้ หากมีความจำเป็นต้องดำเนินกิจกรรมต่าง ๆ ตามที่กำหนดไว้ในแผนพัฒนาการเดินเรือระหว่างประเทศในแม่น้ำล้านช้าง – แม่น้ำโขง ค.ศ. 2015 – 2025 เช่น การปรับปรุงร่องน้ำ การพัฒนาท่าเรือ ให้หน่วยงานที่เกี่ยวข้องดำเนินการให้เป็นไปตามกฎหมาย ระเบียบ และมติคณะรัฐมนตรีที่เกี่ยวข้องด้วย

**สาระสำคัญของเรื่อง**

1. **แผนพัฒนาการเดินเรือระหว่างประเทศในแม่น้ำล้านช้าง - แม่น้ำโขง ค.ศ. 2015 –**

**2025 (Development Plan of International Navigation on the Lancang- Mekong River: 2015 – 2025)** มีวัตถุประสงค์เพื่อใช้เป็นกรอบแนวทางในการพัฒนาการขนส่งทางน้ำระหว่างประเทศในแม่น้ำล้านช้าง – แม่น้ำโขง ให้เป็นไปตามข้อตกลงระหว่างประเทศสมาชิก ตามเป้าหมาย การปรับปรุงร่องน้ำ เพื่ออำนวยความสะดวกในการเดินเรือ ความปลอดภัย ลดความเสี่ยงต่ออุบัติเหตุ และผลกระทบต่อสิ่งแวดล้อม โดยแผนพัฒนาฯ ครอบคลุมพื้นที่แม่น้ำโขงระหว่างเมืองซือเหมาในจีนถึงเมืองหลวงพระบางในลาว โดยแบ่งการพัฒนาเป็น 2 ระยะ คือ ระยะที่ 1 ค.ศ. 2015 – 2020 (ปี 58-63) ระยะที่ 2 ค.ศ. 2020-2025 (ปี 63-68)

1. **การดำเนินงานเบื้องต้นโครงการปรับปรุงร่องน้ำทางเดินเรือในแม่น้ำล้านช้าง –**

**แม่น้ำโขง** (Preliminary work of Navigation Channel Improvement Project on the Lancang – Mekong River) มีวัตถุประสงค์เพื่อศึกษา สำรวจ ออกแบบ แนวทางการปรับปรุงร่องน้ำทางเดินเรือในแม่น้ำโขงระหว่างชายแดนจีน – เมียนมา ถึงเมืองหลวงพระบาง สปป. ลาว ระยะทางประมาณ 631 กิโลเมตร เพื่อรองรับเรือขนาด 500 ตัน (DWT) กรอบระยะเวลาดำเนินการ 365 วัน (เดือนเมษายน 2559 – เมษายน 2560)

|  |
| --- |
| **แต่งตั้ง** |

**13. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงยุติธรรม)**

 คณะรัฐมนตรีมีมติอนุมัติตามที่กระทรวงยุติธรรมเสนอแต่งตั้งข้าราชการพลเรือนสามัญ สังกัดกระทรวงยุติธรรม ให้ดำรงตำแหน่งประเภทบริหารระดับสูง จำนวน 2 ราย ดังนี้

 1. **นายเพิ่มพูน พึ่งประสิทธิ์** รองอธิบดีกรมคุมประพฤติ ดำรงตำแหน่ง ผู้ตรวจราชการกระทรวง สำนักงานปลัดกระทรวง

 2. **นายวสันต์ สิงคเสลิต** รองอธิบดีกรมราชทัณฑ์ ดำรงตำแหน่ง ผู้ตรวจราชการกระทรวง สำนักงานปลัดกระทรวง

 ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อทดแทนตำแหน่งที่ว่างและ ผู้เกษียณอายุราชการ

**14. เรื่อง แต่งตั้งข้าราชการการเมือง [ตำแหน่งผู้ช่วยเลขานุการรัฐมนตรีว่าการกระทรวงเกษตรและสหกรณ์ (นายชยงการ ภมรมาศ)]**

 คณะรัฐมนตรีมีมติเห็นชอบตามที่รัฐมนตรีว่าการกระทรวงเกษตรและสหกรณ์เสนอแต่งตั้ง  **นายชยงการ ภมรมาศ** เป็นข้าราชการการเมือง ตำแหน่งผู้ช่วยเลขานุการรัฐมนตรีว่าการกระทรวงเกษตรและสหกรณ์ ทั้งนี้ ตั้งแต่วันที่ 27 ธันวาคม 2559 เป็นต้นไป

**15. เรื่อง การแต่งตั้งข้าราชการการเมือง [ตำแหน่งเลขานุการรัฐมนตรีว่าการกระทรวงดิจิทัลเพื่อเศรษฐกิจและสังคม (นายเชาวลิต ลิ้มมณีวิจิตร)]**

 คณะรัฐมนตรีมีมติเห็นชอบตามที่รัฐมนตรีว่าการกระทรวงดิจิทัลเพื่อเศรษฐกิจและสังคมเสนอแต่งตั้ง **นายเชาวลิต ลิ้มมณีวิจิตร** เป็นข้าราชการการเมือง ตำแหน่งเลขานุการรัฐมนตรีว่าการกระทรวงดิจิทัลเพื่อเศรษฐกิจและสังคม ทั้งนี้ ตั้งแต่วันที่ 27 ธันวาคม 2559 เป็นต้นไป

**16. เรื่อง การแต่งตั้งข้าราชการการเมือง [ตำแหน่งเลขานุการรัฐมนตรีว่าการกระทรวงวิทยาศาสตร์และเทคโนโลยี (นางวารี จันทร์เนตร)]**

 คณะรัฐมนตรีมีมติเห็นชอบตามที่รัฐมนตรีว่าการกระทรวงวิทยาศาสตร์และเทคโนโลยีเสนอแต่งตั้ง **นางวารี จันทร์เนตร** เป็นข้าราชการการเมือง ตำแหน่งเลขานุการรัฐมนตรีว่าการกระทรวงวิทยาศาสตร์และเทคโนโลยีทั้งนี้ ตั้งแต่วันที่ 27 ธันวาคม 2559 เป็นต้นไป

**17. เรื่อง การแต่งตั้งข้าราชการการเมือง (กระทรวงศึกษาธิการ จำนวน 6 คน)**

 คณะรัฐมนตรีมีมติเห็นชอบตามที่รัฐมนตรีว่าการกระทรวงศึกษาธิการเสนอแต่งตั้งข้าราชการการเมือง จำนวน 6 คน ดังนี้

 1. **พลโท โกศล ประทุมชาติ** ดำรงตำแหน่ง ที่ปรึกษารัฐมนตรีว่าการกระทรวงศึกษาธิการ

 2. **หม่อมหลวงปริยดา ดิศกุล** ดำรงตำแหน่ง เลขานุการรัฐมนตรีว่าการกระทรวงศึกษาธิการ

 3. **พลเอก สุทัศน์ กาญจนานนท์กุล** ดำรงตำแหน่ง ที่ปรึกษารัฐมนตรีช่วยว่าการกระทรวงศึกษาธิการ [รัฐมนตรีช่วยว่าการกระทรวงศึกษาธิการ (พลเอก สุรเชษฐ์ ชัยวงศ์)]

 4. **นางรัตนา ศรีเหรัญ** ดำรงตำแหน่ง ผู้ช่วยเลขานุการรัฐมนตรีว่าการกระทรวงศึกษาธิการ [รัฐมนตรีช่วยว่าการกระทรวงศึกษาธิการ (พลเอก สุรเชษฐ์ ชัยวงศ์)]

 5. **นายไพโรจน์ อนุรัตน์** ดำรงตำแหน่ง ที่ปรึกษารัฐมนตรีช่วยว่าการกระทรวงศึกษาธิการ [รัฐมนตรีช่วยว่าการกระทรวงศึกษาธิการ (หม่อมหลวงปนัดดา ดิศกุล)]

 6. **ว่าที่ร้อยตรี ไชยวุฒิ วุฑฒิรักษ์** ดำรงตำแหน่ง ผู้ช่วยเลขานุการรัฐมนตรีว่าการกระทรวงศึกษาธิการ [รัฐมนตรีช่วยว่าการกระทรวงศึกษาธิการ (หม่อมหลวงปนัดดา ดิศกุล)]

 ทั้งนี้ ตั้งแต่วันที่ 27 ธันวาคม 2559 เป็นต้นไป

**18. เรื่อง รัฐบาลบอสเนียและเฮอร์เซโกวีนาเสนอขอแต่งตั้งเอกอัครราชทูตวิสามัญผู้มีอำนาจเต็มแห่งบอสเนียและเฮอร์เซโกวีนาประจำประเทศไทย (กระทรวงการต่างประเทศ)**

 คณะรัฐมนตรีมีมติอนุมัติ กรณีรัฐบาลบอสเนียและเฮอร์เซโกวีนามีความประสงค์ขอแต่งตั้ง

นายเอมีร์ ฮัดจีคาดูนิช (Mr. Emir Hadžikadunić) ให้ดำรงตำแหน่ง เอกอัครราชทูตวิสามัญผู้มีอำนาจเต็มแห่งบอสเนียและเฮอร์เซโกวีนาประจำประเทศไทย โดยมีถิ่นพำนัก ณ กรุงกัวลาลัมเปอร์ มาเลเซีย สืบแทน

นายตาริก บุกวิซ (Mr. TaricBukvić) ตามที่กระทรวงการต่างประเทศเสนอ

**19. เรื่อง รัฐบาลสาธารณรัฐเซอร์เบียเสนอขอแต่งตั้งเอกอัครราชทูตวิสามัญผู้มีอำนาจเต็มแห่งสาธารณรัฐเซอร์เบียประจำประเทศไทย (กระทรวงการต่างประเทศ)**

 คณะรัฐมนตรีมีมติอนุมัติ กรณีรัฐบาลสาธารณรัฐเซอร์เบียมีความประสงค์ขอแต่งตั้ง นายสโลโบดัน มารินโควิช (Mr. Slobodan Marinković) ให้ดำรงตำแหน่ง เอกอัครราชทูตวิสามัญผู้มีอำนาจเต็มแห่งสาธารณรัฐเซอร์เบียประจำประเทศไทย โดยมีถิ่นพำนัก ณ กรุงจาการ์ตา สาธารณรัฐอินโดนีเซีย สืบแทน นายยอวาน ยอวานอวิช (Mr. Jovan Jovanovic) ตามที่กระทรวงการต่างประเทศเสนอ

**20. เรื่อง การแต่งตั้งกงสุลใหญ่สหรัฐอเมริกา ณ จังหวัดเชียงใหม่ (กระทรวงการต่างประเทศ)**

 คณะรัฐมนตรีมีมติอนุมัติ กรณีรัฐบาลสหรัฐอเมริกามีความประสงค์ขอแต่งตั้ง นางเจนนิเฟอร์ เอ. ฮาร์ไฮ (Ms. Jennifer A. Harhigh) ให้ดำรงตำแหน่ง กงสุลใหญ่สหรัฐอเมริกา ณ จังหวัดเชียงใหม่ โดยมีเขตกงสุลครอบคลุมจังหวัดเชียงใหม่ เชียงราย กำแพงเพชร ลำปาง ลำพูน แม่ฮ่องสอน น่าน พะเยา เพชรบูรณ์ พิจิตร พิษณุโลก แพร่ สุโขทัย ตาก และอุตรดิตถ์ สืบแทน นายเคนเนทแอล.ฟอสเตอร์ (Mr. Kenneth L. Foster) ตามที่กระทรวงการต่างประเทศเสนอ

**21. เรื่อง คำสั่งสำนักนายกรัฐมนตรี จำนวน 5 เรื่อง**

 **1.คำสั่งสำนักนายกรัฐมนตรี ที่ 309/2559 เรื่อง มอบหมายและมอบอำนาจให้ รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติราชการแทนนายกรัฐมนตรี**

 **2. คำสั่งสำนักนายกรัฐมนตรีที่ 310/2559 เรื่อง มอบหมายและมอบอำนาจให้ รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติหน้าที่ประธานกรรมการ รองประธานกรรมการ และกรรมการในคณะกรรมการต่าง ๆ ตามกฎหมาย และระเบียบสำนักนายกรัฐมนตรี**

 **3. คำสั่งสำนักนายกรัฐมนตรีที่ 311/2559 เรื่อง ปรับปรุงการมอบหมายและมอบอำนาจให้ รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติราชการแทนกัน**

 **4. คำสั่งสำนักนายกรัฐมนตรีที่ 312/2559 เรื่อง มอบหมายให้รองนายกรัฐมนตรีและ รัฐมนตรีประจำสำนักนายกรัฐมนตรีกำกับและติดตามการปฏิบัติราชการในภูมิภาค**

 **5. คำสั่งสำนักนายกรัฐมนตรี ที่ 315/2559 เรื่อง มอบหมายและมอบอำนาจให้รองนายกรัฐมนตรี**

**ควบคุมดูแลการปฏิบัติหน้าที่ของสำนักงานสภาที่ปรึกษาเศรษฐกิจและสังคมแห่งชาติ สำนักงานสภาพัฒนาการเมืองและสำนักงานคณะกรรมการปฏิรูปกฎหมาย**

 คณะรัฐมนตรีมีมติรับทราบคำสั่งสำนักนายกรัฐมนตรี จำนวน 5 เรื่อง ตามที่สำนักเลขาธิการนายกรัฐมนตรีเสนอ ดังนี้

#  1. คำสั่งสำนักนายกรัฐมนตรี ที่ 309/2559 เรื่อง มอบหมายและมอบอำนาจให้รองนายกรัฐมนตรี และรัฐมนตรีประจำสำนักนายกรัฐมนตรีปฏิบัติราชการแทนนายกรัฐมนตรี

ตามที่สำนักนายกรัฐมนตรีได้มีคำสั่งที่ 216/2558 ลงวันที่ 24 สิงหาคม 2558 เรื่อง มอบหมายและมอบอำนาจให้รองนายกรัฐมนตรี และรัฐมนตรีประจำสำนักนายกรัฐมนตรีปฏิบัติราชการแทนนายกรัฐมนตรี คำสั่งที่ 222/2558 ลงวันที่ 26 สิงหาคม 2558 เรื่อง ปรับปรุงคำสั่งมอบหมายและมอบอำนาจให้รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติราชการแทนนายกรัฐมนตรี คำสั่งที่ 246/2558 ลงวันที่ 15 กันยายน 2558 คำสั่งที่ 363/2558 ลงวันที่ 28 พฤศจิกายน 2558 และคำสั่งที่ 108/2559 ลงวันที่ 14 พฤษภาคม 2559 เรื่อง มอบหมายและมอบอำนาจให้รองนายกรัฐมนตรีปฏิบัติราชการแทนนายกรัฐมนตรี (เพิ่มเติม) คำสั่งที่ 182/2559 ลงวันที่ 29 สิงหาคม 2559 และคำสั่งที่ 228/2559 ลงวันที่ 6 ตุลาคม 2559 เรื่อง ปรับปรุงคำสั่งมอบหมายและมอบอำนาจให้รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติราชการแทนนายกรัฐมนตรี นั้น

##  อาศัยอำนาจตามความในมาตรา 10 และมาตรา 15 แห่งพระราชบัญญัติระเบียบบริหารราชการแผ่นดิน พ.ศ. 2534 ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ 5) พ.ศ. 2545 มาตรา 11 และมาตรา 12 แห่งพระราชบัญญัติระเบียบบริหารราชการแผ่นดิน พ.ศ. 2534 และมาตรา 38 แห่งพระราชบัญญัติระเบียบบริหารราชการแผ่นดิน พ.ศ. 2534 ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ 7) พ.ศ. 2550 ประกอบกับพระราชกฤษฎีกาว่าด้วยการมอบอำนาจ พ.ศ. 2550 นายกรัฐมนตรีจึงมีคำสั่งให้ยกเลิกคำสั่งสำนักนายกรัฐมนตรี ที่ 216/2558 ลงวันที่ 24 สิงหาคม 2558 คำสั่ง สำนักนายกรัฐมนตรี ที่ 222/2558 ลงวันที่ 26 สิงหาคม 2558 คำสั่งสำนักนายกรัฐมนตรี ที่ 246/2558 ลงวันที่ 15 กันยายน 2558 คำสั่งสำนักนายกรัฐมนตรี ที่ 363/2558 ลงวันที่ 28 พฤศจิกายน 2558 คำสั่งสำนักนายกรัฐมนตรี ที่ 108/2559 ลงวันที่ 14 พฤษภาคม 2559 คำสั่งสำนักนายกรัฐมนตรี ที่ 182/2559 ลงวันที่ 29 สิงหาคม 2559 และคำสั่งสำนักนายกรัฐมนตรี ที่ 228/2559 ลงวันที่ 6 ตุลาคม 2559 และมีคำสั่งมอบหมายและมอบอำนาจให้รองนายกรัฐมนตรีกำกับการบริหารราชการแทนนายกรัฐมนตรี และให้รองนายกรัฐมนตรีและรัฐมนตรีประจำสำนักนายกรัฐมนตรี สั่งและปฏิบัติราชการแทนนายกรัฐมนตรี และกำกับดูแลแทนนายกรัฐมนตรี สำหรับส่วนราชการ รัฐวิสาหกิจ องค์การมหาชน และหน่วยงานของรัฐ ตามลำดับ ดังต่อไปนี้

**ส่วนที่ 1 นิยาม**

 **ในคำสั่งนี้**

 **“กำกับการบริหารราชการ”** หมายความว่า กำกับโดยทั่วไปซึ่งการบริหารราชการแผ่นดินของส่วนราชการเพื่อให้เป็นไปตามกฎหมายและนโยบายของคณะรัฐมนตรีหรือนายกรัฐมนตรี มีอำนาจสั่งให้ส่วนราชการชี้แจงแสดงความคิดเห็นหรือรายงานเกี่ยวกับการปฏิบัติราชการหรือการปฏิบัติงาน สั่งสอบสวนข้อเท็จจริง ตลอดจนอนุมัติให้นำเรื่องเสนอคณะรัฐมนตรี และอนุมัติตามมติคณะรัฐมนตรีวันที่ 13 ธันวาคม พ.ศ. 2520 เกี่ยวกับการมอบอำนาจให้รองนายกรัฐมนตรีที่ปฏิบัติราชการแทนนายกรัฐมนตรีอนุญาตหรืออนุมัติเรื่องต่าง ๆ ของส่วนราชการในกำกับการบริหารราชการไปก่อนได้ แล้วเสนอคณะรัฐมนตรีทราบ

 **“สั่งและปฏิบัติราชการ”** หมายความว่า สั่ง อนุญาต หรืออนุมัติให้ส่วนราชการหรือข้าราชการหรือผู้ปฏิบัติงานในส่วนราชการ ปฏิบัติราชการหรือดำเนินการใด ๆ ได้ตามกฎหมาย กฎ ระเบียบ ประกาศ คำสั่ง หรือมติคณะรัฐมนตรี ในฐานะผู้บังคับบัญชา รัฐมนตรีเจ้าสังกัดหรือรัฐมนตรีเจ้ากระทรวง

 **“กำกับดูแล”** หมายความว่า กำกับดูแลรัฐวิสาหกิจ องค์การมหาชน หรือหน่วยงานของรัฐให้เป็นไปตามกฎหมาย และให้สอดคล้องกับวัตถุประสงค์ของการจัดตั้ง รัฐวิสาหกิจ องค์การมหาชนหรือหน่วยงานของรัฐ นโยบายของรัฐบาล และมติคณะรัฐมนตรีที่เกี่ยวข้อง ตลอดจนการสั่งให้รัฐวิสาหกิจ องค์การมหาชนหรือหน่วยงานของรัฐชี้แจง แสดงความคิดเห็น ทำรายงาน หรือยับยั้งการกระทำของรัฐวิสาหกิจ องค์การมหาชนหรือหน่วยงานของรัฐที่ขัดต่อวัตถุประสงค์ของการจัดตั้งรัฐวิสาหกิจ องค์การมหาชน หรือหน่วยงานของรัฐ นโยบายของรัฐบาลหรือมติคณะรัฐมนตรีที่เกี่ยวข้อง และสั่งสอบสวนข้อเท็จจริงเกี่ยวกับการดำเนินการ

**ส่วนที่ 2**

 **1. รองนายกรัฐมนตรี (พลเอก ประวิตร วงษ์สุวรรณ)**

 **1.1 การมอบหมายและมอบอำนาจให้กำกับการบริหารราชการแทนนายกรัฐมนตรี ดังนี้**

1.1.1 กระทรวงกลาโหม

 1.1.2 กระทรวงทรัพยากรธรรมชาติและสิ่งแวดล้อม

 1.1.3 กระทรวงมหาดไทย

 1.1.4 กระทรวงแรงงาน

 **1.2 มอบหมายและมอบอำนาจให้กำกับการบริหารราชการและสั่งและปฏิบัติราชการแทนนายกรัฐมนตรี ดังนี้**

 - สำนักงานตำรวจแห่งชาติ

 **1.3 มอบหมายและมอบอำนาจให้สั่งและปฏิบัติราชการแทนนายกรัฐมนตรี ดังนี้**

 1.3.1 สำนักข่าวกรองแห่งชาติ

 1.3.2 สำนักงานสภาความมั่นคงแห่งชาติ

 1.3.3 ศูนย์อำนวยการบริหารจังหวัดชายแดนภาคใต้

 **1.4 มอบหมายให้กำกับดูแลองค์การมหาชน ดังนี้**

 - สถาบันบริหารจัดการธนาคารที่ดิน (องค์การมหาชน)

 **1.5** **ลงนามรับสนองพระบรมราชโองการและลงนามในประกาศสำนักนายกรัฐมนตรีที่เกี่ยวข้องกับการมีพระบรมราชโองการในเรื่องตามข้อ 1.1 – ข้อ 1.4 ยกเว้น**

 1.5.1 เรื่องที่เกี่ยวกับกฎหมาย

 1.5.2 การสถาปนาพระอิสริยยศ อิสริยศักดิ์ สมณศักดิ์

 1.5.3 การแต่งตั้ง ในกรณีการแต่งตั้งประธานศาลฎีกา ประธานศาลปกครองสูงสุด ข้าราชการตำแหน่งหัวหน้าส่วนราชการระดับกระทรวงและกรม เอกอัครราชทูตประจำต่างประเทศ กงสุล และกรรมการที่มีตำแหน่งหน้าที่สำคัญ

 1.5.4 การพระราชทานยศทหาร ตำรวจ ชั้นนายพล

 1.5.5 การพระราชทานเครื่องราชอิสริยาภรณ์แก่พระบรมวงศานุวงศ์ และการพระราชทานเครื่องราชอิสริยาภรณ์ประจำปี

1.5.6 การสถาปนาความสัมพันธ์ทางการทูตหรือความสัมพันธ์ระหว่างประเทศ และการประกาศใช้ความตกลงระหว่างประเทศ

 1.5.7 เรื่องสำคัญที่เคยมีประเพณีปฏิบัติให้เสนอนายกรัฐมนตรีลงนาม

**ส่วนที่ 3**

 **2. รองนายกรัฐมนตรี (พลเอก ธนะศักดิ์ ปฏิมาประกร)**

 **2.1 การมอบหมายและมอบอำนาจให้กำกับการบริหารราชการแทนนายกรัฐมนตรี ดังนี้**

 2.1.1 กระทรวงการท่องเที่ยวและกีฬา

 2.1.2 กระทรวงวัฒนธรรม

 **2.2 มอบหมายให้กำกับดูแลองค์การมหาชนและหน่วยงานของรัฐ ดังนี้**

 2.2.1 สำนักงานส่งเสริมการจัดประชุมและนิทรรศการ

 (องค์การมหาชน)

 2.2.2 องค์การบริหารการพัฒนาพื้นที่พิเศษเพื่อการท่องเที่ยวอย่างยั่งยืน (องค์การมหาชน)

 **2.3 ลงนามรับสนองพระบรมราชโองการและลงนามในประกาศสำนักนายกรัฐมนตรีที่เกี่ยวข้องกับการมีพระบรมราชโองการในเรื่องตามข้อ 2.1 – 2.2 ยกเว้นในข้อ** **1.5.1 - ข้อ 1.5.7**

**ส่วนที่ 4**

 **3. รองนายกรัฐมนตรี (พลเรือเอก ณรงค์ พิพัฒนาศัย)**

 **3.1 การมอบหมายและมอบอำนาจให้กำกับการบริหารราชการแทนนายกรัฐมนตรี ดังนี้**

 3.1.1 กระทรวงการพัฒนาสังคมและความมั่นคงของมนุษย์

 3.1.2 กระทรวงสาธารณสุข

 3.1.3 สำนักงานคณะกรรมการคุ้มครองผู้บริโภค

 **3.2** **ลงนามรับสนองพระบรมราชโองการและลงนามในประกาศสำนักนายกรัฐมนตรีที่เกี่ยวข้องกับการมีพระบรมราชโองการในเรื่องตามข้อ 3.1 ยกเว้นในข้อ** **1.5.1 - ข้อ 1.5.7**

**ส่วนที่ 5**

  **4. รองนายกรัฐมนตรี (พลอากาศเอก ประจิน จั่นตอง)**

 **4.1 การมอบหมายและมอบอำนาจให้กำกับการบริหารราชการแทนนายกรัฐมนตรี ดังนี้**

 4.1.1 กระทรวงเกษตรและสหกรณ์

 4.1.2 กระทรวงดิจิทัลเพื่อเศรษฐกิจและสังคม

 4.1.3 กระทรวงพลังงาน

 4.1.4 กระทรวงศึกษาธิการ

 4.1.5 สำนักงานคณะกรรมการวิจัยแห่งชาติ

 **4.2 มอบหมายให้กำกับดูแลองค์การมหาชนและหน่วยงานของรัฐ ดังนี้**

4.2.1สำนักงานรับรองมาตรฐานและประเมินคุณภาพการศึกษา

(องค์การมหาชน)

 4.2.2สำนักงานบริหารและพัฒนาองค์ความรู้ (องค์การมหาชน)

4.2.3สถาบันคุณวุฒิวิชาชีพ (องค์การมหาชน)

4.2.4 สำนักงานกองทุนสนับสนุนการวิจัย

 **4.3**  **ลงนามรับสนองพระบรมราชโองการและลงนามในประกาศสำนักนายกรัฐมนตรีที่เกี่ยวข้องกับการมีพระบรมราชโองการในเรื่องตามข้อ 4.1 - ข้อ 4.2 ยกเว้นในข้อ** **1.5.1 - ข้อ 1.5.7**

**ส่วนที่ 6**

 **5. รองนายกรัฐมนตรี (นายสมคิด จาตุศรีพิทักษ์)**

 **5.1 การมอบหมายและมอบอำนาจให้กำกับการบริหารราชการแทนนายกรัฐมนตรี ดังนี้**

 5.1.1 กระทรวงการคลัง

 5.1.2 กระทรวงการต่างประเทศ

 5.1.3 กระทรวงคมนาคม

 5.1.4 กระทรวงพาณิชย์

 5.1.5 กระทรวงวิทยาศาสตร์และเทคโนโลยี

 5.1.6 กระทรวงอุตสาหกรรม

 5.1.7 สำนักงานคณะกรรมการพัฒนาการเศรษฐกิจและสังคมแห่งชาติ

 5.1.8 สำนักงานคณะกรรมการส่งเสริมการลงทุน

 **5.2 ลงนามรับสนองพระบรมราชโองการและลงนามในประกาศสำนักนายกรัฐมนตรีที่เกี่ยวข้องกับการมีพระบรมราชโองการในเรื่องตามข้อ 5.1 ยกเว้นในข้อ** **1.5.1 - ข้อ 1.5.7**

**ส่วนที่ 7**

 **6. รองนายกรัฐมนตรี (นายวิษณุ เครืองาม)**

 **6.1 การมอบหมายและมอบอำนาจให้กำกับการบริหารราชการแทนนายกรัฐมนตรี ดังนี้**

 6.1.1 กระทรวงยุติธรรม

 6.1.2 กรมประชาสัมพันธ์

 6.1.3 สำนักงานพระพุทธศาสนาแห่งชาติ

 6.1.4 สำนักงานราชบัณฑิตยสภา

  **6.2 มอบหมายและมอบอำนาจให้กำกับการบริหารราชการและสั่งและปฏิบัติราชการแทนนายกรัฐมนตรี ดังนี้**

 6.2.1 สำนักงานปลัดสำนักนายกรัฐมนตรี

6.2.2สำนักงานคณะกรรมการข้าราชการพลเรือน

 6.2.3 สำนักงานคณะกรรมการพัฒนาระบบราชการ

 6.2.4 สำนักงานป้องกันและปราบปรามการฟอกเงิน

 6.2.5 สำนักงานคณะกรรมการป้องกันและปราบปรามการทุจริตในภาครัฐ

 **6.3 มอบหมายและมอบอำนาจให้สั่งและปฏิบัติราชการแทนนายกรัฐมนตรี ดังนี้**

 6.3.1 สำนักเลขาธิการคณะรัฐมนตรี

 6.3.2 สำนักงานคณะกรรมการกฤษฎีกา

 **6.4 มอบหมายให้กำกับดูแลรัฐวิสาหกิจ** **ดังนี้**

 -บริษัท อสมท จำกัด (มหาชน)

 **6.5 มอบหมายให้กำกับดูแลองค์การมหาชนและหน่วยงานของรัฐ ดังนี้**

 - สำนักงานพัฒนาพิงคนคร (องค์การมหาชน)

 **6.6 กำกับดูแลและลงนามในเอกสารที่เกี่ยวกับเรื่องต่างๆ ดังนี้**

 6.6.1 การขอพระราชทานอภัยโทษ

 6.6.2 การขอแปลงสัญชาติเป็นไทย

 **6.7**  **การดำเนินคดีปกครอง รวมทั้งลงนามมอบอำนาจให้พนักงานอัยการดำเนินคดีปกครองกรณีที่มีการฟ้องนายกรัฐมนตรี**

 **6.8**  **ลงนามรับสนองพระบรมราชโองการและลงนามในประกาศสำนักนายกรัฐมนตรีที่เกี่ยวข้องกับการมีพระบรมราชโองการในเรื่องตามข้อ 6.1 - ข้อ 6.6 ยกเว้นในข้อ** **1.5.1 - ข้อ 1.5.7**

**ส่วนที่ 8**

 **7. รัฐมนตรีประจำสำนักนายกรัฐมนตรี (นายออมสิน ชีวะพฤกษ์)**

 **7.1 การมอบหมายและมอบอำนาจให้สั่งและปฏิบัติราชการแทนนายกรัฐมนตรี ดังนี้**

 7.1.1 กรมประชาสัมพันธ์

 7.1.2 สำนักงานคณะกรรมการคุ้มครองผู้บริโภค

 7.1.3 สำนักงานพระพุทธศาสนาแห่งชาติ

 **7.2 การมอบหมายให้กำกับดูแลองค์การมหาชนและหน่วยงานของรัฐ** **ดังนี้**

 - สำนักงานคณะกรรมการสุขภาพแห่งชาติ

**ส่วนที่ 9**

 **8. รัฐมนตรีประจำสำนักนายกรัฐมนตรี (นายสุวิทย์ เมษินทรีย์)**

 **8.1 การมอบหมายและมอบอำนาจให้สั่งและปฏิบัติราชการแทนนายกรัฐมนตรี ดังนี้**

 8.1.1 สำนักงานคณะกรรมการพัฒนาการเศรษฐกิจและสังคมแห่งชาติ

 8.1.2 สำนักงานคณะกรรมการส่งเสริมการลงทุน

 8.1.3 สำนักงานคณะกรรมการวิจัยแห่งชาติ

 8.1.4 สำนักงานราชบัณฑิตยสภา

 **8.2 การมอบหมายให้กำกับดูแลองค์การมหาชนและหน่วยงานของรัฐ** **ดังนี้**

 8.2.1 กองทุนหมู่บ้านและชุมชนเมืองแห่งชาติ

 8.2.2 สำนักงานส่งเสริมวิสาหกิจขนาดกลางและขนาดย่อม

**ส่วนที่ 10**

 **9.** ผู้ปฏิบัติหน้าที่รองนายกรัฐมนตรีที่กำกับการบริหารราชการส่วนราชการ รัฐวิสาหกิจ องค์การมหาชน หรือหน่วยงานของรัฐย่อมมีอำนาจให้ความเห็นชอบและลงนามในประกาศสำนักนายกรัฐมนตรี หรือประกาศเกี่ยวกับเรื่องของหน่วยงานนั้น ๆ ดังนี้

 9.1 การแต่งตั้งบุคคลหรือกรรมการในหน่วยงานของรัฐหรือรัฐวิสาหกิจนั้น

 9.2 การขอพระราชทานเครื่องราชอิสริยาภรณ์แก่ชาวต่างประเทศ

**ยกเว้น** เป็นเรื่องระดับผู้นำรัฐบาลหรือประมุขของรัฐต่างประเทศ

 9.3 การให้ความเห็นชอบในการรับเครื่องราชอิสริยาภรณ์หรือเหรียญตรา จากต่างประเทศ

 9.4 การประกาศภาพเครื่องหมายราชการ

 **10.** ราชการที่ผู้ปฏิบัติหน้าที่รองนายกรัฐมนตรีได้รับมอบหมายและมอบอำนาจ ตามคำสั่งนี้ หากผู้ปฏิบัติหน้าที่รองนายกรัฐมนตรีพิจารณาเห็นว่าเป็นเรื่องสำคัญ และอาจมีผลกระทบต่อความสงบเรียบร้อยของประชาชนเป็นส่วนรวม หรือต้องสั่งการแก่หลายส่วนราชการหรือหลายรัฐวิสาหกิจแต่บางส่วนมิได้อยู่ในอำนาจหน้าที่กำกับการบริหารราชการของผู้ปฏิบัติหน้าที่รองนายกรัฐมนตรีผู้หนึ่งผู้ใดโดยตรง ให้นำเสนอนายกรัฐมนตรีเพื่อวินิจฉัยสั่งการ

 **11.** เมื่อผู้ปฏิบัติหน้าที่รองนายกรัฐมนตรีได้ดำเนินการตามที่ได้รับมอบหมายและมอบอำนาจแล้ว ให้รายงานนายกรัฐมนตรีทราบเป็นระยะตามความเหมาะสม

 **12.** ในการปฏิบัติหน้าที่รองนายกรัฐมนตรีตามที่ได้รับมอบหมายและมอบอำนาจตามคำสั่งนี้ ให้ผู้ปฏิบัติหน้าที่รองนายกรัฐมนตรี บริหารราชการโดยมุ่งมั่นจะสร้างความสามัคคี ปรองดอง ให้เกิดขึ้นในสังคมไทย ซึ่งจะนำไปสู่ความร่วมมือกันในการพัฒนาเศรษฐกิจ สังคม และการเมืองการปกครองของประเทศให้ก้าวหน้าเพื่อประโยชน์สุขของประชาชนชาวไทยทุกคน

ทั้งนี้ ตั้งแต่วันที่ 20 ธันวาคม 2559 เป็นต้นไป

#  2. คำสั่งสำนักนายกรัฐมนตรีที่ 310 /2559 เรื่อง มอบหมายและมอบอำนาจให้รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติหน้าที่ประธานกรรมการ รองประธานกรรมการ และกรรมการในคณะกรรมการต่าง ๆ ตามกฎหมาย และระเบียบสำนักนายกรัฐมนตรี

 ตามที่สำนักนายกรัฐมนตรีได้มีคำสั่งที่ 234/2558 ลงวันที่ 7 กันยายน 2558 เรื่องมอบหมายและมอบอำนาจให้รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติหน้าที่ประธานกรรมการ รองประธานกรรมการ และกรรมการในคณะกรรมการต่าง ๆ ตามกฎหมาย และระเบียบสำนักนายกรัฐมนตรี คำสั่งที่ 401/2558 ลงวันที่ 26 ธันวาคม 2558 เรื่อง มอบหมายและมอบอำนาจให้รองนายกรัฐมนตรีปฏิบัติหน้าที่ประธานกรรมการในคณะกรรมการป้องกันเจ้าหน้าที่ของรัฐมิให้เกี่ยวข้องกับการค้ามนุษย์ คำสั่งที่ 65/2559 ลงวันที่ 17 มีนาคม 2559 เรื่อง มอบหมายและมอบอำนาจให้รองนายกรัฐมนตรีปฏิบัติหน้าที่ประธานกรรมการในคณะกรรมการตามระเบียบสำนักนายกรัฐมนตรี (เพิ่มเติม) และคำสั่งที่ 197/2559 ลงวันที่ 10 กันยายน 2559 เรื่อง ปรับปรุงการมอบหมายและมอบอำนาจให้รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติหน้าที่ประธานกรรมการ รองประธานกรรมการ และกรรมการในคณะกรรมการต่าง ๆ ตามกฎหมาย และระเบียบสำนักนายกรัฐมนตรี นั้น

 อาศัยอำนาจตามความในมาตรา 10 และมาตรา 15 แห่งพระราชบัญญัติระเบียบบริหารราชการแผ่นดิน พ.ศ. 2534 ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ 5) พ.ศ. 2545 มาตรา 11 และมาตรา 12 แห่งพระราชบัญญัติระเบียบบริหารราชการแผ่นดิน พ.ศ. 2534 และมาตรา 38 แห่งพระราชบัญญัติระเบียบบริหารราชการแผ่นดิน พ.ศ. 2534 ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ 7) พ.ศ. 2550 ประกอบกับพระราชกฤษฎีกา ว่าด้วยการมอบอำนาจ พ.ศ. 2550 จึงให้ยกเลิกคำสั่งสำนักนายกรัฐมนตรี ที่ 234/2558 ลงวันที่ 7 กันยายน 2558 คำสั่งสำนักนายกรัฐมนตรี ที่ 401/2558 ลงวันที่ 26 ธันวาคม 2558 คำสั่งสำนักนายกรัฐมนตรี ที่ 65/2559 ลงวันที่ 17 มีนาคม 2559 และคำสั่งสำนักนายกรัฐมนตรี ที่ 197/2559 ลงวันที่ 10 กันยายน 2559 และมีคำสั่งมอบหมายและมอบอำนาจให้รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติหน้าที่ประธานกรรมการ รองประธานกรรมการ และกรรมการในคณะกรรมการต่าง ๆ ตามกฎหมาย และระเบียบสำนักนายกรัฐมนตรี ดังต่อไปนี้

**ส่วนที่ 1**

 **1. รองนายกรัฐมนตรี (พลเอก ประวิตร วงษ์สุวรรณ)**

 **1.1 การมอบหมายและมอบอำนาจให้ปฏิบัติหน้าที่ประธานกรรมการในคณะกรรมการต่าง ๆ ที่จัดตั้งขึ้นตามกฎหมาย ดังนี้**

1.1.1 คณะกรรมการข้าราชการตำรวจ

 1.1.2 คณะกรรมการอำนวยการรักษาความมั่นคงภายในราชอาณาจักร

 1.1.3 คณะกรรมการบริหารสถานการณ์ฉุกเฉิน

1.1.4 คณะกรรมการป้องกันและบรรเทาสาธารณภัยแห่งชาติ

1.1.5 คณะกรรมการพิจารณาการเสนอขอพระราชทานเครื่องราช อิสริยาภรณ์อันเป็นที่สรรเสริญยิ่งดิเรกคุณาภรณ์

1.1.6 คณะกรรมการป้องกันและปราบปรามการค้ามนุษย์

1.1.7 คณะกรรมการสิ่งแวดล้อมแห่งชาติ

1.1.8 คณะกรรมการยุทธศาสตร์ด้านการพัฒนาจังหวัดชายแดนภาคใต้

1.1.9 คณะกรรมการนโยบายและแผนการบริหารจัดการทรัพยากรทางทะเลและชายฝั่ง

1.1.10 คณะกรรมการกำลังพลสำรอง

 **1.2 การมอบหมายและมอบอำนาจให้ปฏิบัติหน้าที่รองประธานกรรมการในคณะกรรมการต่าง ๆ ที่จัดตั้งขึ้นตามกฎหมาย ดังนี้**

 1.2.1 รองประธานสภาความมั่นคงแห่งชาติ

 1.2.2 รองประธานกรรมการในคณะกรรมการนโยบายตำรวจแห่งชาติ

 **1.3 การมอบหมายและมอบอำนาจให้ปฏิบัติหน้าที่ประธานกรรมการในคณะกรรมการต่าง ๆ ที่จัดตั้งขึ้นตามระเบียบสำนักนายกรัฐมนตรี ดังนี้**

1.3.1 คณะกรรมการกำกับและติดตามการปฏิบัติราชการในภูมิภาค

1.3.2 คณะกรรมการนโยบายและอำนวยการพัฒนาเพื่อเสริมความมั่นคงของชาติ

 1.3.3 คณะกรรมการนโยบายปาล์มน้ำมันแห่งชาติ

1.3.4 คณะกรรมการแก้ไขปัญหาการบุกรุกที่ดินของรัฐ

1.3.5 คณะกรรมการอนุรักษ์และพัฒนากรุงรัตนโกสินทร์และเมืองเก่า

1.3.6 คณะกรรมการนโยบายการเปลี่ยนแปลงสภาพภูมิอากาศแห่งชาติ

1.3.7 คณะกรรมการป้องกันอุบัติภัยแห่งชาติ

1.3.8 คณะกรรมการกำหนดนโยบายและกำกับดูแลกิจการประปาแห่งชาติ

1.3.9 คณะกรรมการนโยบายการป้องกันและลดอุบัติเหตุทางถนนแห่งชาติ

1.3.10 คณะกรรมการพัฒนาพื้นที่โดยรอบท่าอากาศยานสุวรรณภูมิ

1.3.11 คณะกรรมการพัฒนาแรงงานและประสานงานการฝึกอบรมอาชีพแห่งชาติ

1.3.12 คณะกรรมการพิจารณาการเสนอขอพระราชทานเครื่องราช อิสริยาภรณ์ชั้นสายสะพาย

1.3.13 คณะกรรมการบริหารการพัฒนาพื้นที่ในเขตพัฒนาเศรษฐกิจพิเศษ

1.3.14 คณะกรรมการกองทุนพัฒนาบทบาทสตรี

 **1.4 การมอบหมายและมอบอำนาจให้ปฏิบัติหน้าที่รองประธานกรรมการ**

**ในคณะกรรมการต่าง ๆ ที่จัดตั้งขึ้นตามระเบียบสำนักนายกรัฐมนตรี ดังนี้**

* รองประธานกรรมการในคณะกรรมการนโยบายที่ดินแห่งชาติ

**ส่วนที่ 2**

 **2. รองนายกรัฐมนตรี (พลเอก ธนะศักดิ์ ปฏิมาประกร)**

 **2.1 การมอบหมายและมอบอำนาจให้ปฏิบัติหน้าที่ประธานกรรมการ**

**ในคณะกรรมการต่าง ๆ ที่จัดตั้งขึ้นตามกฎหมาย ดังนี้**

2.1.1 คณะกรรมการนโยบายการท่องเที่ยวแห่งชาติ

2.1.2 คณะกรรมการภาพยนตร์และวีดิทัศน์แห่งชาติ

2.1.3 คณะกรรมการวัฒนธรรมแห่งชาติ

 2.1.4 คณะกรรมการกองทุนพัฒนาสื่อปลอดภัยและสร้างสรรค์

2.1.5 คณะกรรมการบริหารกองทุนพัฒนาการกีฬาแห่งชาติ

 **2.2 การมอบหมายและมอบอำนาจให้ปฏิบัติหน้าที่ประธานกรรมการในคณะกรรมการต่าง ๆ ที่จัดตั้งขึ้นตามระเบียบสำนักนายกรัฐมนตรี ดังนี้**

 2.2.1 คณะกรรมการส่งเสริมคุณธรรมแห่งชาติ

 2.2.2 คณะกรรมการพัฒนาสื่อปลอดภัยและสร้างสรรค์แห่งชาติ

**ส่วนที่ 3**

 **3. รองนายกรัฐมนตรี (พลเรือเอก ณรงค์ พิพัฒนาศัย)**

 3.1 การมอบหมายและมอบอำนาจให้ปฏิบัติหน้าที่ประธานกรรมการ

ในคณะกรรมการต่าง ๆ ที่จัดตั้งขึ้นตามกฎหมาย ดังนี้

3.1.1 คณะกรรมการผู้สูงอายุแห่งชาติ

 3.1.2 คณะกรรมการส่งเสริมการจัดสวัสดิการสังคมแห่งชาติ

3.1.3 คณะกรรมการส่งเสริมการพัฒนาเด็กและเยาวชนแห่งชาติ

3.1.4 คณะกรรมการส่งเสริมและพัฒนาคุณภาพชีวิตคนพิการ

 3.1.5 คณะกรรมการนโยบายเครื่องดื่มแอลกอฮอล์แห่งชาติ

 3.1.6 คณะกรรมการสุขภาพจิตแห่งชาติ

 3.1.7 คณะกรรมการอาหารแห่งชาติ

 3.1.8 คณะกรรมการสุขภาพแห่งชาติ

 3.1.9 คณะกรรมการกองทุนสนับสนุนการสร้างเสริมสุขภาพ

 3.1.10 คณะกรรมการประสานและกำกับการดำเนินงานป้องกันและปราบปรามการค้ามนุษย์

 3.1.11 คณะกรรมการป้องกันและแก้ไขปัญหาการตั้งครรภ์ในวัยรุ่น

 3.1.12 คณะกรรมการส่งเสริมความเท่าเทียมระหว่างเพศ

 3.2 การมอบหมายและมอบอำนาจให้ปฏิบัติหน้าที่รองประธานกรรมการ ในคณะกรรมการต่าง ๆ ที่จัดตั้งขึ้นตามกฎหมาย ดังนี้

 - รองประธานกรรมการในคณะกรรมการป้องกันและปราบปรามการค้ามนุษย์

 **3.3 การมอบหมายและมอบอำนาจให้ปฏิบัติหน้าที่ประธานกรรมการ และรองประธานกรรมการในคณะกรรมการต่าง ๆ ที่จัดตั้งขึ้นตามระเบียบสำนักนายกรัฐมนตรี ดังนี้**

 3.3.1 คณะกรรมการสร้างเสริมกิจการเพื่อสังคมแห่งชาติ

3.3.2 คณะกรรมการนโยบายและยุทธศาสตร์การพัฒนาสถานภาพสตรีแห่งชาติ

3.3.3 คณะกรรมการนโยบายและยุทธศาสตร์ครอบครัวแห่งชาติ

3.3.4 คณะกรรมการนโยบายที่อยู่อาศัยแห่งชาติ

3.3.5 คณะกรรมการส่งเสริมและพัฒนาองค์กรภาคประชาสังคม

 3.3.6 คณะกรรมการแห่งชาติว่าด้วยการป้องกันและแก้ไขปัญหาเอดส์

3.3.7 คณะกรรมการป้องกันเจ้าหน้าที่ของรัฐมิให้เกี่ยวข้องกับการค้ามนุษย์

 3.3.8 คณะกรรมการพัฒนาระบบยาแห่งชาติ

 3.3.9 คณะกรรมการวัคซีนแห่งชาติ

**ส่วนที่ 4**

 **4. รองนายกรัฐมนตรี (พลอากาศเอก ประจิน จั่นตอง)**

 **4.1 การมอบหมายและมอบอำนาจให้ปฏิบัติหน้าที่ประธานกรรมการ ในคณะกรรมการต่าง ๆ ที่จัดตั้งขึ้นตามกฎหมาย ดังนี้**

4.1.1 คณะกรรมการกองทุนฟื้นฟูและพัฒนาเกษตรกร

4.1.2 คณะกรรมการส่งเสริมวิสาหกิจชุมชน

4.1.3 คณะกรรมการนโยบายการประมงแห่งชาติ

4.1.4 สภาลูกเสือไทย

 **4.2 การมอบหมายและมอบอำนาจให้ปฏิบัติหน้าที่ประธานกรรมการในคณะกรรมการต่าง ๆ ที่จัดตั้งขึ้นตามระเบียบสำนักนายกรัฐมนตรี ดังนี้**

 4.2.1 คณะกรรมการบริหารระบบการเตือนภัยพิบัติแห่งชาติ

 4.2.2 คณะกรรมการเทคโนโลยีสารสนเทศและการสื่อสารแห่งชาติ

 4.2.3 คณะกรรมการนโยบายอวกาศแห่งชาติ

 4.2.4 คณะกรรมการพัฒนาเด็กปฐมวัยแห่งชาติ

 4.2.5 คณะกรรมการส่งเสริมสังคมแห่งการเรียนรู้และคุณภาพเยาวชน

 4.2.6 คณะกรรมการนโยบายกองทุนตั้งตัวได้

 4.2.7 คณะกรรมการช่วยเหลือเกษตรกรและผู้ยากจน

 4.2.8 คณะกรรมการนโยบายและมาตรการช่วยเหลือเกษตรกร

**ส่วนที่ 5**

 **5. รองนายกรัฐมนตรี (นายสมคิด จาตุศรีพิทักษ์)**

 **5.1 การมอบหมายและมอบอำนาจให้ปฏิบัติหน้าที่ประธานกรรมการ ในคณะกรรมการต่าง ๆ ที่จัดตั้งขึ้นตามกฎหมาย ดังนี้**

5.1.1 คณะกรรมการจัดระบบการจราจรทางบก

 5.1.2 คณะกรรมการส่งเสริมการพาณิชยนาวี

 5.1.3 คณะกรรมการพลังงานปรมาณูเพื่อสันติ

5.1.4 คณะกรรมการการมาตรฐานแห่งชาติ

 5.1.5คณะกรรมการนโยบายการให้เอกชนร่วมลงทุนในกิจการของรัฐ

 **5.2 การมอบหมายและมอบอำนาจให้ปฏิบัติหน้าที่ประธานกรรมการ และกรรมการในคณะกรรมการต่าง ๆ ที่จัดตั้งขึ้นตามระเบียบสำนักนายกรัฐมนตรี ดังนี้**

5.2.1 คณะกรรมการอำนวยการหนึ่งตำบลหนึ่งผลิตภัณฑ์แห่งชาติ

 5.2.2 คณะกรรมการภูมิสารสนเทศแห่งชาติ

5.2.3 คณะกรรมการบริหารการพัฒนาพื้นที่พิเศษถนนราชดำเนิน

5.2.4 คณะกรรมการอำนวยการจัดระบบศูนย์ราชการ

5.2.5 คณะกรรมการบริหารสินเชื่อเกษตรแห่งชาติ

5.2.6 คณะกรรมการพัฒนาระบบการบริหารจัดการขนส่งสินค้าและบริการของประเทศ

5.2.7 คณะกรรมการว่าด้วยการประสานงานในการบังคับใช้กฎหมาย เพื่อป้องปรามการละเมิดทรัพย์สินทางปัญญา

5.2.8 คณะกรรมการพัฒนาอุตสาหกรรมแห่งชาติ

5.2.9 คณะกรรมการประสานการบริการด้านการลงทุน

 **5.3 การมอบหมายและมอบอำนาจให้ปฏิบัติหน้าที่รองประธานกรรมการ ในคณะกรรมการต่าง ๆ ที่จัดตั้งขึ้นตามระเบียบสำนักนายกรัฐมนตรี ดังนี้**

5.3.1 รองประธานกรรมการในคณะกรรมการนโยบายปาล์มน้ำมันแห่งชาติ

 5.3.2 รองประธานกรรมการในคณะกรรมการเทคโนโลยีสารสนเทศและการสื่อสารแห่งชาติ

 5.3.3 รองประธานกรรมการในคณะกรรมการนโยบายอวกาศแห่งชาติ

 5.3.4 รองประธานกรรมการคนที่หนึ่งในคณะกรรมการเพื่อการพัฒนาที่ยั่งยืน

 5.3.5 รองประธานกรรมการในคณะกรรมการบริหารการพัฒนาพื้นที่ในเขตพัฒนาเศรษฐกิจพิเศษ

 5.3.6 รองประธานกรรมการในคณะกรรมการนโยบายเศรษฐกิจระหว่าง

 ประเทศ

 5.3.7 รองประธานกรรมการในคณะกรรมการพัฒนาการค้าระหว่างประเทศ

**ส่วนที่ 6**

 **6. รองนายกรัฐมนตรี (นายวิษณุ เครืองาม)**

 **6.1 การมอบหมายและมอบอำนาจให้ปฏิบัติหน้าที่ประธานกรรมการ ในคณะกรรมการต่าง ๆ ที่จัดตั้งขึ้นตามกฎหมาย ดังนี้**

6.1.1 คณะกรรมการการกระจายอำนาจให้แก่องค์กรปกครองส่วนท้องถิ่น

 6.1.2 คณะกรรมการกฤษฎีกา

 6.1.3 คณะกรรมการข้าราชการพลเรือน

6.1.4 คณะกรรมการพัฒนาระบบราชการ

6.1.5 คณะกรรมการป้องกันและปราบปรามยาเสพติด

 6.1.6คณะกรรมการคดีพิเศษ

 6.1.7 คณะกรรมการพัฒนาการบริหารงานยุติธรรมแห่งชาติ

 6.1.8 คณะกรรมการพัฒนาและส่งเสริมองค์การมหาชน

 **6.2 การมอบหมายและมอบอำนาจให้ปฏิบัติหน้าที่รองประธานกรรมการ ในคณะกรรมการต่าง ๆ ที่จัดตั้งขึ้นตามกฎหมาย ดังนี้**

 6.2.1 รองประธานกรรมการในคณะกรรมการจัดระบบการจราจรทางบก

 6.2.2 รองประธานกรรมการในคณะกรรมการยุทธศาสตร์ด้านการพัฒนาจังหวัดชายแดนภาคใต้

 6.2.3 รองประธานกรรมการในคณะกรรมการสิ่งแวดล้อมแห่งชาติ

 6.2.4 อุปนายกสภาลูกเสือไทย

 **6.3 การมอบหมายและมอบอำนาจให้ปฏิบัติหน้าที่ประธานกรรมการ และกรรมการในคณะกรรมการต่าง ๆ ที่จัดตั้งขึ้นตามระเบียบสำนักนายกรัฐมนตรี ดังนี้**

6.3.1 คณะกรรมการประชาสัมพันธ์แห่งชาติ

 6.3.2 คณะกรรมการเอกลักษณ์ของชาติ

6.3.3 คณะกรรมการการจัดการเรื่องราวร้องทุกข์

6.3.4 คณะกรรมการบริหารพนักงานราชการ

6.3.5 คณะกรรมการเสริมสร้างความสมานฉันท์แห่งชาติ

6.3.6 คณะกรรมการพัฒนาระบบการติดตามคนหายและการพิสูจน์ศพนิรนาม

 **6.4 การมอบหมายและมอบอำนาจให้ปฏิบัติหน้าที่รองประธานกรรมการในคณะกรรมการต่าง ๆ ที่จัดตั้งขึ้นตามระเบียบสำนักนายกรัฐมนตรี ดังนี้**

- รองประธานกรรมการในคณะกรรมการพัฒนาระบบบริหารจัดการขนส่งสินค้าและ

 บริการของประเทศ

 **6.5 การมอบหมายและมอบอำนาจให้ปฏิบัติหน้าที่กรรมการในคณะกรรมการต่าง ๆ ที่จัดตั้งขึ้นตามระเบียบสำนักนายกรัฐมนตรี ดังนี้**

 - กรรมการในคณะกรรมการบริหารการพัฒนาพื้นที่พิเศษถนนราชดำเนิน

**ส่วนที่ 7**

 **7. รัฐมนตรีประจำสำนักนายกรัฐมนตรี (นายออมสิน ชีวะพฤกษ์)**

 **7.1 การมอบหมายและมอบอำนาจให้ปฏิบัติหน้าที่ประธานกรรมการในคณะกรรมการต่าง ๆ ที่จัดตั้งขึ้นตามกฎหมาย ดังนี้**

 7.1.1 คณะกรรมการคุ้มครองผู้บริโภค

 7.1.2 คณะกรรมการข้อมูลข่าวสารของราชการ

 **7.2 การมอบหมายและมอบอำนาจให้ปฏิบัติหน้าที่กรรมการในคณะกรรมการต่าง ๆ ที่จัดตั้งขึ้นตามกฎหมาย ดังนี้**

 - กรรมการในคณะกรรมการป้องกันและปราบปรามยาเสพติด

 **7.3 การมอบหมายและมอบอำนาจให้ปฏิบัติหน้าที่ประธานกรรมการ**

**ในคณะกรรมการต่าง ๆ ที่จัดตั้งขึ้นตามระเบียบสำนักนายกรัฐมนตรี ดังนี้**

7.3.1 คณะกรรมการกองทุนเงินช่วยเหลือผู้ประสบสาธารณภัยสำนักนายกรัฐมนตรี

7.3.2 คณะกรรมการควบคุมการเรี่ยไรของหน่วยงานของรัฐ

7.3.3 คณะกรรมการนโยบายรักษาความปลอดภัยแห่งชาติ

 7.3.4 คณะกรรมการพิจารณาการเสนอขอพระราชทานเครื่องราชอิสริยาภรณ์ชั้นต่ำกว่าสายสะพาย

 **7.4 การมอบหมายและมอบอำนาจให้ปฏิบัติหน้าที่รองประธานกรรมการ ในคณะกรรมการต่าง ๆ ที่จัดตั้งขึ้นตามระเบียบสำนักนายกรัฐมนตรี ดังนี้**

 7.4.1 รองประธานกรรมการในคณะกรรมการประชาสัมพันธ์แห่งชาติ

 7.4.2 รองประธานกรรมการในคณะกรรมการเอกลักษณ์ของชาติ

 7.4.3 รองประธานกรรมการในคณะกรรมการการจัดการเรื่องราวร้องทุกข์

 **7.5 การมอบหมายและมอบอำนาจให้ปฏิบัติหน้าที่กรรมการในคณะกรรมการต่าง ๆ ที่จัดตั้งขึ้นตามระเบียบสำนักนายกรัฐมนตรี ดังนี้**

 - กรรมการในคณะกรรมการพัฒนาระบบบริหารจัดการขนส่งสินค้าและบริการของ

 ประเทศ

**ส่วนที่ 8**

 **8. รัฐมนตรีประจำสำนักนายกรัฐมนตรี (นายสุวิทย์ เมษินทรีย์)**

 **8.1 การมอบหมายและมอบอำนาจให้ปฏิบัติหน้าที่ประธานกรรมการในคณะกรรมการต่าง ๆ ที่จัดตั้งขึ้นตามกฎหมาย ดังนี้**

 - คณะกรรมการกองทุนหมู่บ้านและชุมชนเมืองแห่งชาติ

 **8.2 การมอบหมายและมอบอำนาจให้ปฏิบัติหน้าที่รองประธานกรรมการ**

**ในคณะกรรมการต่าง ๆ ที่จัดตั้งขึ้นตามกฎหมาย ดังนี้**

 - รองประธานกรรมการในคณะกรรมการพัฒนาระบบราชการ

 **8.3 การมอบหมายและมอบอำนาจให้ปฏิบัติหน้าที่รองประธานกรรมการ ในคณะกรรมการต่าง ๆ ที่จัดตั้งขึ้นตามระเบียบสำนักนายกรัฐมนตรี ดังนี้**

 8.3.1 รองประธานกรรมการคนที่สองในคณะกรรมการเพื่อการพัฒนาที่ยั่งยืน

 8.3.2 รองประธานกรรมการในคณะกรรมการบริหารสินเชื่อเกษตรแห่งชาติ

 8.3.3 รองประธานกรรมการในคณะกรรมการสร้างเสริมกิจการเพื่อสังคมแห่งชาติ

 8.3.4 รองประธานกรรมการคนที่หนึ่งในคณะกรรมการส่งเสริมและพัฒนาองค์กรภาคประชาสังคม

 **8.4 การมอบหมายและมอบอำนาจให้ปฏิบัติหน้าที่กรรมการในคณะกรรมการต่าง ๆ ที่จัดตั้งขึ้นตามระเบียบสำนักนายกรัฐมนตรี ดังนี้**

 - กรรมการในคณะกรรมการประสานการบริการด้านการลงทุน

**ส่วนที่ 9**

 **9.** ให้รองนายกรัฐมนตรีหรือรัฐมนตรีประจำสำนักนายกรัฐมนตรี ที่สั่งและปฏิบัติราชการแทนนายกรัฐมนตรีในส่วนราชการใดเป็นประธาน อ.ก.พ. ทำหน้าที่ อ.ก.พ.กระทรวงของส่วนราชการนั้นด้วย ยกเว้น อ.ก.พ. สำนักนายกรัฐมนตรี ให้รองนายกรัฐมนตรี (นายวิษณุ เครืองาม) เป็นประธาน

 **10.** เมื่อรองนายกรัฐมนตรีหรือรัฐมนตรีประจำสำนักนายกรัฐมนตรีได้ดำเนินการตามที่ได้รับมอบหมายและมอบอำนาจแล้ว ให้รายงานนายกรัฐมนตรีทราบทุกสามสิบวัน

 **11.** ให้รองนายกรัฐมนตรีหรือรัฐมนตรีประจำสำนักนายกรัฐมนตรีที่ได้รับมอบหมายให้ปฏิบัติหน้าที่ประธานกรรมการในคณะกรรมการตามระเบียบสำนักนายกรัฐมนตรีในคำสั่งนี้ พิจารณาความจำเป็นและความเหมาะสมในการยุบเลิกคณะกรรมการดังกล่าว หากเห็นว่าหมดความจำเป็นหรือซ้ำซ้อนกับภารกิจของหน่วยงานอื่น หรืออาจยุบรวมคณะกรรมการชุดต่าง ๆ เข้าด้วยกัน หรือปรับปรุงองค์ประกอบและอำนาจหน้าที่ของคณะกรรมการดังกล่าว โดยการยกเลิกหรือแก้ไขเพิ่มเติมระเบียบสำนักนายกรัฐมนตรีที่เกี่ยวข้อง หรือจัดทำระเบียบสำนักนายกรัฐมนตรีขึ้นใหม่โดยยึดหลักการมีผู้รับผิดชอบภารกิจอย่างชัดแจ้ง การไม่ปฏิบัติงานซ้ำซ้อนกัน และการบูรณาการภารกิจให้เกิดการประสานและสอดคล้องรองรับกัน แล้วเสนอผลการพิจารณาและข้อเสนอแนะ ตลอดจนร่างระเบียบสำนักนายกรัฐมนตรีที่ขอแก้ไขเพิ่มเติมหรือจัดทำขึ้นใหม่ต่อคณะรัฐมนตรี ในกรณีที่เห็นควรให้คงระเบียบสำนักนายกรัฐมนตรีนั้น ๆ ไว้ตามเดิมให้รายงานเหตุผลและความจำเป็นด้วยเช่นกัน

 ทั้งนี้ ตั้งแต่วันที่ 20 ธันวาคม พ.ศ. 2559 เป็นต้นไป

#  3. คำสั่งสำนักนายกรัฐมนตรีที่ 311 /2559 เรื่อง ปรับปรุงการมอบหมายและมอบอำนาจให้รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติราชการแทนกัน

ตามที่ได้มีคำสั่งสำนักนายกรัฐมนตรี ที่ 219/2558เรื่อง มอบหมายให้รองนายกรัฐมนตรีรักษาราชการแทนนายกรัฐมนตรี และมอบหมายและมอบอำนาจให้รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติราชการแทนกันลงวันที่ 25 สิงหาคม 2558 นั้น โดยที่ได้มีประกาศพระราชโองการโปรดเกล้าฯ ให้รัฐมนตรีพ้นจากความเป็นรัฐมนตรีและแต่งตั้งรัฐมนตรี เมื่อวันที่ 15 ธันวาคม 2559 จึงสมควรปรับปรุงการมอบหมายและมอบอำนาจให้เป็นไปอย่างเหมาะสมและสอดคล้องกับโครงสร้างการบริหารราชการแผ่นดินในปัจจุบัน

##  อาศัยอำนาจตามความในมาตรา 10 มาตรา 11 มาตรา 12 มาตรา 15 มาตรา 38 มาตรา 41มาตรา 42 มาตรา 48 และมาตรา 49 แห่งพระราชบัญญัติระเบียบบริหารราชการแผ่นดิน พ.ศ. 2534 และที่แก้ไขเพิ่มเติมจึงให้ยกเลิกความในส่วนที่ 3 ของคำสั่งสำนักนายกรัฐมนตรีที่ 219/2558 ลงวันที่ 25 สิงหาคม 2558 และให้ใช้ความต่อไปนี้แทน

##  ส่วนที่ 3 นายกรัฐมนตรีมอบหมายและมอบอำนาจให้รัฐมนตรีประจำสำนักนายกรัฐมนตรีปฏิบัติราชการแทนนายกรัฐมนตรี

##  ในกรณีรัฐมนตรีประจำสำนักนายกรัฐมนตรีไม่อยู่หรือไม่อาจปฏิบัติราชการได้ให้รองนายกรัฐมนตรีและรัฐมนตรีประจำสำนักนายกรัฐมนตรี ปฏิบัติราชการแทนกัน ตามลำดับ ดังนี้

|  |  |  |
| --- | --- | --- |
| **ลำดับที่** | **รัฐมนตรีประจำสำนักนายกรัฐมนตรี** | **รองนายกรัฐมนตรีและรัฐมนตรีประจำ****สำนักนายกรัฐมนตรีที่ปฏิบัติราชการแทน****ตามลำดับ** |
| 1. | นายออมสิน ชีวะพฤกษ์ | 1. นายสุวิทย์ เมษินทรีย์ |
|  |  | 2. นายวิษณุ เครืองาม |
| 2. | นายสุวิทย์ เมษินทรีย์ | 1. นายออมสิน ชีวะพฤกษ์ |
|  |  | 2. นายวิษณุ เครืองาม |

ทั้งนี้ ตั้งแต่วันที่ 20 ธันวาคม พ.ศ. 2559 เป็นต้นไป

 **4. คำสั่งสำนักนายกรัฐมนตรีที่ 312 /2559 เรื่อง มอบหมายให้รองนายกรัฐมนตรีและรัฐมนตรีประจำสำนักนายกรัฐมนตรีกำกับและติดตามการปฏิบัติราชการในภูมิภาค**

ตามที่สำนักนายกรัฐมนตรีได้มีคำสั่งที่ 217/2558 ลงวันที่ 24 สิงหาคม 2558 เรื่อง มอบหมายให้รองนายกรัฐมนตรี และรัฐมนตรีประจำสำนักนายกรัฐมนตรีกำกับและติดตามการปฏิบัติราชการในภูมิภาค นั้น

##  อาศัยอำนาจตามความในมาตรา 10 แห่งพระราชบัญญัติระเบียบบริหารราชการแผ่นดิน พ.ศ. 2534 ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ 5) พ.ศ. 2545 มาตรา 11 แห่งพระราชบัญญัติระเบียบบริหารราชการแผ่นดิน พ.ศ. 2534 และมาตรา 38 แห่งพระราชบัญญัติระเบียบบริหารราชการแผ่นดิน พ.ศ. 2534 ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ 7) พ.ศ. 2550 และข้อ 13 แห่งระเบียบสำนักนายกรัฐมนตรีว่าด้วยการกำกับและติดตามการปฏิบัติราชการในภูมิภาค พ.ศ. 2547 นายกรัฐมนตรีจึงให้ยกเลิกคำสั่งสำนักนายกรัฐมนตรี ที่ 217/2558 ลงวันที่ 24 สิงหาคม 2558 และมีคำสั่งมอบหมายให้ รองนายกรัฐมนตรีและรัฐมนตรีประจำสำนักนายกรัฐมนตรีกำกับและติดตามการปฏิบัติราชการในภูมิภาค ดังต่อไปนี้

**1. พื้นที่**

 **1.1 รองนายกรัฐมนตรี (พลเอก ประวิตร วงษ์สุวรรณ)** กำกับและติดตามการปฏิบัติราชการในพื้นที่ ดังนี้

 **เขตตรวจราชการที่ 5** ของสำนักนายกรัฐมนตรี ได้แก่ จังหวัดประจวบคีรีขันธ์ จังหวัดเพชรบุรี จังหวัดสมุทรสาคร จังหวัดสมุทรสงคราม

 **เขตตรวจราชการที่ 6**  ของสำนักนายกรัฐมนตรี ได้แก่ จังหวัดชุมพร จังหวัดนครศรีธรรมราช จังหวัดพัทลุง จังหวัดสุราษฎร์ธานี

 **เขตตรวจราชการที่ 7** ของสำนักนายกรัฐมนตรี ได้แก่ จังหวัดกระบี่ จังหวัดตรัง จังหวัดพังงา จังหวัดภูเก็ต จังหวัดระนอง

 **เขตตรวจราชการที่ 8** ของสำนักนายกรัฐมนตรี ได้แก่ จังหวัดนราธิวาส

จังหวัดปัตตานี จังหวัดยะลา จังหวัดสงขลา จังหวัดสตูล

 **1.2 รองนายกรัฐมนตรี (พลเอก ธนะศักดิ์ ปฏิมาประกร)** กำกับและติดตามการปฏิบัติราชการในพื้นที่ ดังนี้

 **เขตตรวจราชการที่ 15** ของสำนักนายกรัฐมนตรี ได้แก่ จังหวัดเชียงใหม่ จังหวัดลำปาง จังหวัดแม่ฮ่องสอน จังหวัดลำพูน

 **เขตตรวจราชการที่ 16** ของสำนักนายกรัฐมนตรี ได้แก่ จังหวัดเชียงราย จังหวัดน่าน จังหวัดพะเยา จังหวัดแพร่

 **เขตตรวจราชการที่ 17** ของสำนักนายกรัฐมนตรี ได้แก่ จังหวัดตาก จังหวัดพิษณุโลก จังหวัดเพชรบูรณ์ จังหวัดสุโขทัย จังหวัดอุตรดิตถ์

 **1.3 รองนายกรัฐมนตรี (พลเรือเอก ณรงค์ พิพัฒนาศัย)**  กำกับและติดตามการปฏิบัติราชการในพื้นที่ ดังนี้

 **เขตตรวจราชการที่ 12** ของสำนักนายกรัฐมนตรี ได้แก่ จังหวัดกาฬสินธุ์

จังหวัดขอนแก่น จังหวัดมหาสารคาม จังหวัดร้อยเอ็ด

  **เขตตรวจราชการที่ 14** ของสำนักนายกรัฐมนตรี ได้แก่ จังหวัดชัยภูมิ จังหวัดนครราชสีมา จังหวัดบุรีรัมย์ จังหวัดสุรินทร์

 **1.4 รองนายกรัฐมนตรี (พลอากาศเอก ประจิน จั่นตอง)** กำกับและติดตามการปฏิบัติราชการในพื้นที่ ดังนี้

 **เขตตรวจราชการที่ 10** ของสำนักนายกรัฐมนตรี ได้แก่ จังหวัดบึงกาฬ จังหวัดเลย จังหวัดหนองคาย จังหวัดหนองบัวลำภู จังหวัดอุดรธานี

  **เขตตรวจราชการที่ 11** ของสำนักนายกรัฐมนตรี ได้แก่ จังหวัดนครพนม จังหวัดมุกดาหาร จังหวัดสกลนคร

 **1.5 รองนายกรัฐมนตรี (นายสมคิด จาตุศรีพิทักษ์)** กำกับและติดตามการปฏิบัติราชการในพื้นที่ ดังนี้

 **เขตตรวจราชการที่ 3** ของสำนักนายกรัฐมนตรี ได้แก่ จังหวัดฉะเชิงเทรา จังหวัดนครนายก จังหวัดปราจีนบุรี จังหวัดสมุทรปราการ จังหวัดสระแก้ว

 **เขตตรวจราชการที่ 9**  ของสำนักนายกรัฐมนตรี ได้แก่ จังหวัดจันทบุรี จังหวัดชลบุรี จังหวัดตราด จังหวัดระยอง

 **1.6 รองนายกรัฐมนตรี (นายวิษณุ เครืองาม)** กำกับและติดตามการปฏิบัติราชการในพื้นที่ ดังนี้

 **เขตตรวจราชการที่ 1** ของสำนักนายกรัฐมนตรี ได้แก่ จังหวัดนนทบุรี จังหวัดปทุมธานี จังหวัดพระนครศรีอยุธยา จังหวัดสระบุรี

 **เขตตรวจราชการที่ 2** ของสำนักนายกรัฐมนตรี ได้แก่ จังหวัดชัยนาท จังหวัดลพบุรี จังหวัดสิงห์บุรี จังหวัดอ่างทอง

 **1.7 รัฐมนตรีประจำสำนักนายกรัฐมนตรี** **(นายออมสิน ชีวะพฤกษ์)** กำกับและติดตามการปฏิบัติราชการในพื้นที่ ดังนี้

 **เขตตรวจราชการที่ 4** ของสำนักนายกรัฐมนตรี ได้แก่ จังหวัดกาญจนบุรี

จังหวัดนครปฐม จังหวัดราชบุรี จังหวัดสุพรรณบุรี

 **เขตตรวจราชการที่ 18** ของสำนักนายกรัฐมนตรี ได้แก่ จังหวัดกำแพงเพชร จังหวัดนครสวรรค์ จังหวัดพิจิตร จังหวัดอุทัยธานี

 **1.8 รัฐมนตรีประจำสำนักนายกรัฐมนตรี (นายสุวิทย์ เมษินทรีย์)** กำกับและติดตามการปฏิบัติราชการในพื้นที่ ดังนี้

 **เขตตรวจราชการที่ 13** ของสำนักนายกรัฐมนตรี ได้แก่ จังหวัดยโสธร จังหวัดศรีสะเกษ จังหวัดอำนาจเจริญ จังหวัดอุบลราชธานี

 **2.** การกำกับและติดตามการปฏิบัติราชการในภูมิภาคตามคำสั่งนี้ หมายถึง การตรวจราชการ

การขอให้เจ้าหน้าที่ของรัฐรายงานเหตุการณ์และผลการปฏิบัติงานตามนโยบายของรัฐบาล และนายกรัฐมนตรี ยุทธศาสตร์ของชาติ ยุทธศาสตร์กลุ่มจังหวัด และยุทธศาสตร์จังหวัด การประสานราชการเพื่อให้เกิดการบูรณาการยุทธศาสตร์กลุ่มจังหวัด และยุทธศาสตร์จังหวัด ไปสู่การปฏิบัติที่เป็นรูปธรรม การเร่งรัด การติดตามผล การให้คำแนะนำช่วยเหลือเจ้าหน้าที่ของรัฐในพื้นที่ และการประเมินผลการปฏิบัติงานของหน่วยงานของรัฐและเจ้าหน้าที่ของรัฐ รวมถึงการตรวจสอบ ความถูกต้องในการดำเนินโครงการและการใช้จ่ายงบประมาณของรัฐ โดยให้คณะกรรมการธรรมาภิบาลจังหวัดมีส่วนร่วมในการตรวจสอบด้วย

 **3.**  ให้รองนายกรัฐมนตรีและรัฐมนตรีประจำสำนักนายกรัฐมนตรีรายงานปัญหาอุปสรรค แนวทางการแก้ไข ตลอดจนข้อเสนอแนะต่าง ๆ อันเนื่องจากการกำกับและติดตามการปฏิบัติราชการในเขตตรวจราชการหรือพื้นที่ในความรับผิดชอบต่อนายกรัฐมนตรี

 **4.** ให้สำนักงานปลัดสำนักนายกรัฐมนตรีจัดให้ผู้ตรวจราชการสำนักนายกรัฐมนตรีประจำเขตตรวจราชการต่าง ๆ ที่เกี่ยวข้องเป็นฝ่ายเลขานุการของรองนายกรัฐมนตรี และรัฐมนตรีประจำสำนักนายกรัฐมนตรี ในกรณีที่รองนายกรัฐมนตรีและรัฐมนตรีประจำสำนักนายกรัฐมนตรีติดภารกิจจำเป็นเร่งด่วน สามารถมอบหมายให้ผู้ตรวจราชการสำนักนายกรัฐมนตรีประจำเขตตรวจราชการปฏิบัติหน้าที่แทน แล้วรายงานผลการปฏิบัติงานให้ทราบต่อไป

 **5.** ให้ผู้ว่าราชการจังหวัด ผู้ตรวจราชการกระทรวง และหัวหน้าส่วนราชการ ในจังหวัดที่เกี่ยวข้องเสนอข้อมูล อำนวยความสะดวก และให้ความร่วมมือในการปฏิบัติหน้าที่ตามคำสั่งนี้ด้วย

 **6.** ให้เบิกค่าใช้จ่ายในการกำกับและติดตามการปฏิบัติราชการในภูมิภาคของรองนายกรัฐมนตรี และรัฐมนตรีประจำสำนักนายกรัฐมนตรีจากงบประมาณของสำนักงานปลัดสำนักนายกรัฐมนตรี หมวดเงินอุดหนุนทั่วไป โครงการเพิ่มขีดสมรรถนะในการกำกับและติดตามการปฏิบัติราชการในภูมิภาคของรองนายกรัฐมนตรี

ทั้งนี้ ตั้งแต่วันที่ 24 ธันวาคม พ.ศ. 2559 เป็นต้นไป

1. **คำสั่งสำนักนายกรัฐมนตรี ที่ 315/2559 เรื่อง มอบหมายและมอบอำนาจให้รองนายกรัฐมนตรี**

**ควบคุมดูแลการปฏิบัติหน้าที่ของสำนักงานสภาที่ปรึกษาเศรษฐกิจและสังคมแห่งชาติ สำนักงานสภาพัฒนาการเมืองและสำนักงานคณะกรรมการปฏิรูปกฎหมาย**

 ตามที่หัวหน้าคณะรักษาความสงบแห่งชาติได้มีคำสั่งที่ 71/2559 เรื่อง ยกเลิกกฎหมายว่าด้วยสภาที่ปรึกษาเศรษฐกิจและสังคมแห่งชาติ กฎหมายว่าด้วยสภาพัฒนาการเมืองและกฎหมายว่าด้วยคณะกรรมการปฏิรูปกฎหมาย ลงวันที่ 13 ธันวาคม พุทธศักราช 2559 โดยให้สำนักงานสภาที่ปรึกษาเศรษฐกิจและสังคมแห่งชาติ สำนักงานสภาพัฒนาการเมือง และสำนักงานคณะกรรมการปฏิรูปกฎหมาย ยังคงปฏิบัติหน้าที่ต่อไป และให้อยู่ภายใต้การควบคุมดูแลของนายกรัฐมนตรีหรือรองนายกรัฐมนตรีที่นายกรัฐมนตรีมอบหมาย เพื่อให้การดำเนินการของหน่วยงานดังกล่าวเป็นไปอย่างต่อเนื่องและเหมาะสมกับบทบาทหน้าที่ในปัจจุบัน

 อาศัยอำนาจตามความในข้อ 5 แห่งคำสั่งหัวหน้าคณะรักษาความสงบแห่งชาติ ที่ 71/2559 เรื่อง ยกเลิกกฎหมายว่าด้วยสภาที่ปรึกษาเศรษฐกิจและสังคมแห่งชาติ กฎหมายว่าด้วยสภาพัฒนาการเมือง และกฎหมายว่าด้วยคณะกรรมการปฎิรูปกฎหมาย ลงวันที่ 13 ธันวาคม พุทธศักราช 2559 นายกรัฐมนตรีจึงมอบหมายและมอบอำนาจให้รองนายกรัฐมนตรี (นายวิษณุ เครืองาม) ควบคุมดูแลการปฏิบัติหน้าที่ของสำนักงานสภาที่ปรึกษาเศรษฐกิจและสังคมแห่งชาติ สำนักงานสภาพัฒนาการเมือง และสำนักงานคณะกรรมการปฏิรูปกฎหมาย แทนนายกรัฐมนตรี

 ทั้งนี้ ตั้งแต่วันที่ 24 ธันวาคม พ.ศ. 2559 เป็นต้นไป

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*